
ΣΤΗΝ ΕΚΠΟΜΠΗ ΤΟΥ MEGA «ΑΝΑΤΡΟΠΗ» 

KAI ΣΤΟΝ ΔΗΜΟΣΙΟΓΡΑΦΟ ΓΙΑΝΝΗ ΠΡΕΤΕΝΤΕΡΗ
ΔΕΥΤΕΡΑ 3 ΝΟΕΜΒΡΙΟΥ 2008

Γ. ΠΡΕΤΕΝΤΕΡΗΣ: Κυρίες και κύριοι καλησπέρα σας. Καλεσμένος απόψε της εκπομπής ο κ. Θόδωρος Ρουσόπουλος, βουλευτής της Νέας Δημοκρατίας, έως προ δεκαημέρου Υπουργός Επικρατείας. 

Θ. ΡΟΥΣΟΠΟΥΛΟΣ: Καλησπέρα κ. Πρετεντέρη. 

Γ. ΠΡΕΤΕΝΤΕΡΗΣ: Καλησπέρα κ. Ρουσόπουλε. Κύριε Ρουσόπουλε, είπα για την παραίτηση σας, αλλά αναρωτιέμαι παρακολουθώντας τις δημοσκοπήσεις αν θα ήταν καλύτερα για τον Πρωθυπουργό, για την παράταξη σας, ίσως για εσάς τον ίδιο, αν είχατε παραιτηθεί νωρίτερα. 

Θ. ΡΟΥΣΟΠΟΥΛΟΣ: Υπάρχει μια παλιά παροιμία που λέει ότι έσπειραν το εάν και αυτό δεν φύτρωσε κ. Πρετεντέρη. 

Γ. ΠΡΕΤΕΝΤΕΡΗΣ: Ναι, είναι το εάν δεν το κάνουμε, σύμφωνοι. 

Θ. ΡΟΥΣΟΠΟΥΛΟΣ: Που σημαίνει ότι δεν θα το μάθουμε ποτέ αυτό. Εκείνο που μπορούμε όμως να ξέρουμε, εκείνο που μπορείτε να ξέρετε, να σας πω απόψε, είναι ότι είχα υποβάλει την παραίτηση μου πολύ καιρό νωρίτερα από την ημέρα που έγινε αποδεκτή.


Δηλαδή είχα υποβάλει την παραίτηση μου από την πρώτη στιγμή που ξεκίνησε η υπόθεση της Μονής Βατοπαιδίου και διαπίστωσα ότι είχα γίνει στόχος μιας επίθεσης η οποία όπως είπα και στη Βουλή δεν είχε κατ’ εξοχήν εμένα στόχο, αλλά τον ίδιο το Πρωθυπουργό και την κυβέρνηση. 

Γ. ΠΡΕΤΕΝΤΕΡΗΣ: Θα το κουβεντιάσουμε, αλλά αυτό που μου λέτε μου κάνει ακόμα πιο σοβαρή την υπόθεση. Γιατί ένας Πρωθυπουργός που δεν αποδέχεται την παραίτηση σας μου δίνει την αίσθηση ότι είναι ένας Πρωθυπουργός που δεν είχε αντίληψη της κατάστασης. Και αναρωτιέμαι, είχε αντίληψη της κατάστασης ο Πρωθυπουργός; 

Θ. ΡΟΥΣΟΠΟΥΛΟΣ: Ίσως επειδή έχει απόλυτη αντίληψη της κατάστασης, γι' αυτό. Διότι ξέρετε κ. Πρετεντέρη στοχοποιήθηκα και δημιουργήθηκε μια εντύπωση γύρω από μια υπόθεση στην οποία η μοναδική συμμετοχή μου αν θέλετε μπορούμε να τη συζητήσουμε τώρα ή αργότερα,  ήταν το γεγονός ότι εγώ έχω μία πολύ καλή σχέση με την Ορθοδοξία και ειδικότερα με τη Μονή Βατοπαιδίου. Είναι ένα από τα πολλά μοναστήρια που επισκέφτηκα στη διάρκεια των τελευταίων ετών.
Γ. ΠΡΕΤΕΝΤΕΡΗΣ: Θα πάμε, αλλά εγώ θέλω να επιμείνω λίγο στο θέμα του Πρωθυπουργού.

Θ. ΡΟΥΣΟΠΟΥΛΟΣ: Παρακαλώ. 

Γ. ΠΡΕΤΕΝΤΕΡΗΣ: Γιατί στις 7 Σεπτεμβρίου στη Διεθνή Έκθεση Θεσσαλονίκης βγαίνει ο Πρωθυπουργός και σε μια τεταμένη περίοδο την εποχή εκείνη, είχε ξεσπάσει το σκάνδαλο Βατοπαιδίου όπως λέτε και η υπόθεση Βουλγαράκη, τι κάνει ο Πρωθυπουργός; 



Παρέχει κάλυψη στον κ. Βουλγαράκη, παρέχει κάλυψη σε εσάς και μας λέει «δεν υπάρχει πρόβλημα με το Βατοπαίδιο και ότι μάλιστα προτίθεται να φέρει και τα χαρτιά στη Βουλή για να το διαπιστώσουμε. 



Αποτέλεσμα; Σε μια βδομάδα ο κ. Βουλγαράκης παραιτείται, σε 50 μέρες παραιτείστε εσείς και την επομένη ακριβώς της δήλωσης αυτής του Πρωθυπουργού ο Εισαγγελέας του Αρείου Πάγου βγαίνει και λέει ότι το Βατοπαίδι είναι τεράστιο σκάνδαλο και διατάζει προκαταρκτική εξέταση.


Αυτό δεν λέγεται μια τεράστια πολιτική αστοχία του Πρωθυπουργού; Για να μη χρησιμοποιήσω βαρύτερη έκφραση. 

Θ. ΡΟΥΣΟΠΟΥΛΟΣ: Δεν συμφωνώ μαζί σας. Θεωρώ ότι είναι τελείως διαφορετικά τα θέματα μεταξύ τους. Σε ότι αφορά το Βατοπαίδι ο Πρωθυπουργός είπε αυτό το οποίο ούτως ή άλλως συνέβαινε, ότι δηλαδή ασχολείται η δικαιοσύνη, θα έρθουν και τα στοιχεία στη Βουλή γιατί είχαν γίνει κάποιες ερωτήσεις από την πλευρά του ΠΑΣΟΚ.

Γ. ΠΡΕΤΕΝΤΕΡΗΣ: Δεν ξέρατε τίποτα για την επικείμενη δήλωση την επόμενη μέρα; 
Θ. ΡΟΥΣΟΠΟΥΛΟΣ: Όχι κ. Πρετεντέρη. Εγώ δεν γνώριζα. 
Γ. ΠΡΕΤΕΝΤΕΡΗΣ: Ήταν εν αγνοία του Πρωθυπουργού; Γιατί αυτό εκτίθεται ο Πρωθυπουργός. Είναι ο Πρωθυπουργός και λέει «δεν υπάρχει τίποτα, θα σας φέρω και τα χαρτιά» και βγαίνει την άλλη μέρα ο Εισαγγελέας του Αρείου Πάγου και λέει «Πώς δεν υπάρχει τίποτα; υπάρχει τεράστιο σκάνδαλο και σας παρακαλώ πάρα πολύ να γίνει προκαταρκτική εξέταση. 
Θ. ΡΟΥΣΟΠΟΥΛΟΣ: Επιτρέψτε μου να σας πω ότι δεν εκτίθεται ο Πρωθυπουργός, αλλά είναι η μεγαλύτερη επιβεβαίωση ότι ο σημερινός Πρωθυπουργός δεν έχει καθόλου λογικές παρέμβασης στη Δικαιοσύνη. 


Δηλαδή ο κ. Σανιδάς έκανε την εισαγγελική παραγγελία και η κυβέρνηση δεν το γνώριζε. Αν αυτό δεν αποδεικνύει ότι η κυβέρνηση και ο σημερινός Πρωθυπουργός δεν παρεμβαίνουν στην Δικαιοσύνη τι άλλο θα το αποδείκνυε; 
Γ. ΠΡΕΤΕΝΤΕΡΗΣ: Θα μπορούσε τουλάχιστον να ξέρει αν είναι σκάνδαλο ή όχι. 

Θ. ΡΟΥΣΟΠΟΥΛΟΣ: Το αν είναι σκάνδαλο ή όχι κ. Πρετεντέρη είναι κάτι το οποίο ούτως ή άλλως συζητείται ευρέως, είναι κάτι για το οποίο γίνεται έρευνα στην Εξεταστική Επιτροπή της Βουλής και θα ξέρουμε ελπίζω την ημερομηνία την οποία …. 

Γ. ΠΡΕΤΕΝΤΕΡΗΣ: Το ότι είναι σκάνδαλο το ξέρουμε ήδη, γι' αυτό και έγινε Εξεταστική Επιτροπή.

Θ. ΡΟΥΣΟΠΟΥΛΟΣ: Θα ξέρουμε τις λεπτομέρειες όλου του θέματος.

Γ. ΠΡΕΤΕΝΤΕΡΗΣ: Σύμφωνοι, αλλά το ότι είναι σκάνδαλο το ξέρουμε ήδη. 

Θ. ΡΟΥΣΟΠΟΥΛΟΣ: Εκείνο το οποίο ξέρουμε κ. Πρετεντέρη είναι ότι έχουν γίνει μια σειρά από γεγονότα. 


Σε ότι αφορά τις πολιτικές αποφάσεις εγώ είχα την ευκαιρία να το πω ως κυβερνητικός εκπρόσωπος και το επαναλαμβάνω και σήμερα. Μια σειρά από γεγονότα απολύτως νόμιμα σε ότι αφορά τις αποφάσεις των Υπουργών, στο πλαίσιο των αρμοδιοτήτων και των καθηκόντων τους. 



Από εκεί και πέρα έχουμε μια σειρά από άλλα γεγονότα, τις περίφημες ανταλλαγές, τις εκτιμήσεις από το Σώμα Ορκωτών Εκτιμητών κ.ο.κ., τα οποία ερευνώνται και από τη δικαιοσύνη και από τη Βουλή. 
Γ. ΠΡΕΤΕΝΤΕΡΗΣ: Σύμφωνοι. Σε αυτή την εκτίμηση που είχε τότε ο Πρωθυπουργός στις 7 Σεπτεμβρίου και η οποία όπως απεδείχθη από τα γεγονότα τα ίδια διαψεύστηκε, εγώ τη χαρακτήρισα άστοχη, εσείς μου λέτε όχι δεν είναι άστοχη, εσείς είχατε κάποια συμμετοχή; Την είχατε συνδιαμορφώσει μαζί, είχατε κουβεντιάσει μαζί του; 
Θ. ΡΟΥΣΟΠΟΥΛΟΣ: Καταρχάς ξεχωρίζουμε τα θέματα. Είναι άλλο το θέμα του Γιώργου Βουλγαράκη, άλλο το θέμα του Βατοπαιδίου, άλλο το θέμα της δικής μου παραίτησης. Είναι τρία ξεχωριστά θέματα. 
Γ. ΠΡΕΤΕΝΤΕΡΗΣ: Σύμφωνοι, αλλά ήταν ενιαία τότε. Το πρόβλημα ΔΕΘ για τον Καραμανλή ήταν και για τα τρία, δεν ήταν για τα δυο. 
Θ. ΡΟΥΣΟΠΟΥΛΟΣ: Όχι, ήταν τρεις διαφορετικές ερωτήσεις. 
Γ. ΠΡΕΤΕΝΤΕΡΗΣ: Σύμφωνοι, αλλά το πρόβλημα που δημιουργήθηκε στη ΔΕΘ με τον Καραμανλή και τον πήραν από κάτω οι δημοσκοπήσεις και όλα αυτά τα πράγματα είναι και για τα τρία θέματα, δεν ήταν μόνο το ένα.

Θ. ΡΟΥΣΟΠΟΥΛΟΣ: Ναι, οι εκτιμήσεις που έγιναν στη συνέχεια από τα μέσα ενημέρωσης αφορούσαν και τα τρία θέματα. Ωστόσο λέω ότι είναι τρία ξεχωριστά θέματα. Και επιτρέψτε μου να μιλήσω για το δικό μου θέμα.

Γ. ΠΡΕΤΕΝΤΕΡΗΣ: Για το οποίο θα μου μιλήσετε, γιατί εγώ θέλω να σας ρωτήσω για να προχωρήσουμε το πράγμα, δεν θέλω να μείνω εκεί να μου κρίνετε τον Πρωθυπουργό, υποθέτω ότι θα είναι δύσκολη και η θέση σας για να τον κρίνετε και θα ήθελα να πάμε στην ομιλία σας στη Βουλή. Εκεί στην ομιλία σας, μου το είπατε και τώρα άλλωστε, δεν αρνηθήκατε τη σχέση σας με τον ηγούμενο Εφραίμ. Το λέω σωστά;

Θ. ΡΟΥΣΟΠΟΥΛΟΣ: Ναι, δεν αρνήθηκα τη σχέση μου με την Ορθοδοξία. 

Γ. ΠΡΕΤΕΝΤΕΡΗΣ: Εδώ όμως για τον Εφραίμ μιλάμε. 

Θ. ΡΟΥΣΟΠΟΥΛΟΣ: Θα σας τα πω όλα αναλυτικά και πολύ σύντομα. Εγώ έχω από την οικογενειακή μου καταβολή μια προσέγγιση στην Ορθοδοξία την οποία πιστεύω ότι έχουν πάρα πολλοί Έλληνες. Αυτό είναι το ένα και δεδομένο. 



Το δεύτερο, σε ότι αφορά τη Μονή Βατοπαιδίου και τον ηγούμενο Εφραίμ, γνωρίστηκα μαζί του το 1998 όταν ως δημοσιογράφος του MEGA τότε και ετοιμάζοντας ένα ντοκιμαντέρ για το Άγιο Όρος και τη ζωή του Αγίου Όρους, των μοναχών, τους θησαυρούς του Αγίου Όρους, θέματα που αφορούν παλαίτυπα βιβλία που είχαν αρχίσει να ανατυπώνονται και αφορμή ήταν η Γεωγραφία του Πτολεμαίου, μια από τις παλαιότερες γεωγραφίες στον κόσμο, πήγαν στην Μονή Βατοπαιδίου.


Έκτοτε επισκέπτομαι σχεδόν μια φορά το χρόνο το Άγιο Όρος. Και όχι μόνο τη Μονή Βατοπαιδίου αλλά και άλλα μοναστήρια. Και στη Σιμονόπετρα έχω πάει πολλές φορές και στην Ξηροποτάμου έχω πάει, σε πολλά μοναστήρια.

Γ. ΠΡΕΤΕΝΤΕΡΗΣ: Με τον ηγούμενο Εφραίμ είχατε ειδικές σχέσεις; 

Θ. ΡΟΥΣΟΠΟΥΛΟΣ: Με τον ηγούμενο Εφραίμ λοιπόν γνωρίστηκα εκείνη την περίοδο, όποτε πήγαινα στο Βατοπαίδι είχα βεβαίως συναντήσεις μαζί του και συζητήσεις. Όποιος έχει πάει στο Άγιο Όρος γνωρίζει πως λειτουργεί το τυπικό στη διαδικασία αυτή και όταν επισκέφτηκε μερικές φορές την Αθήνα, όχι πάντοτε, με επισκέφτηκε, 1-2 φορές στο σπίτι μου και άλλες 1-2 φορές στο γραφείο μου. Αυτές είναι οι σχέσεις. 
Γ. ΠΡΕΤΕΝΤΕΡΗΣ: Είπατε ότι είχατε και πνευματικές σχέσεις; 

Θ. ΡΟΥΣΟΠΟΥΛΟΣ: Η πνευματική σχέση είναι με την Ορθοδοξία. 
Γ. ΠΡΕΤΕΝΤΕΡΗΣ: Όχι με τον κ. Εφραίμ. 

Θ. ΡΟΥΣΟΠΟΥΛΟΣ: Με την Ορθοδοξία και με τους ανθρώπους της Ορθοδοξίας. Πνευματική σχέση είχα και με τον μακαριστό Χριστόδουλο, πνευματική σχέση έχω και με τον Οικουμενικό Πατριάρχη. Πνευματική σχέση αν διαβάσετε τις εφημερίδες, πέρυσι αν διαβάσετε τα «ΝΕΑ» και πολλές άλλες εφημερίδες θα διαπιστώσετε ότι μου πιστώνουν, γιατί εγώ δεν θεωρώ ότι είναι χρέωση, με τον Νικόλαο, μοναχό της Σιμονόπετρας, σήμερα Μεσογαίας και Λαυρεωτικής μητροπολίτη. Θέλω να πω δηλαδή ότι η δική μου σχέση ….
Γ. ΠΡΕΤΕΝΤΕΡΗΣ: Από όλους αυτούς μόνο ο Εφραίμ ενεπλάκη σε σκάνδαλο. 
Θ. ΡΟΥΣΟΠΟΥΛΟΣ: Ναι. Άρα τι σημαίνει αυτό σε ότι αφορά εμένα; 
Γ. ΠΡΕΤΕΝΤΕΡΗΣ: Σημαίνει κάτι πολύ σημαντικό. 

Θ. ΡΟΥΣΟΠΟΥΛΟΣ: Τι σημαίνει σε ότι αφορά εμένα.
Γ. ΠΡΕΤΕΝΤΕΡΗΣ: Έχω μια συνέντευξη του κ. Εφραίμ στην «Καθημερινή της Κυριακής» όπου μιλάει και για εσάς. Λέει μέσα ότι ο κ. Ρουσόπουλος είναι ένας ευσεβής άνθρωπος, μου το είπατε και εσείς τώρα, εγώ δεν πήρα ούτε δραχμή από αυτόν ούτε έδωσα δραχμή. 



Και λέει παρακάτω. Βέβαια λέει μπορεί σε κάποια περίπτωση όταν του είπα «βοηθήστε μας να διεκπεραιώσουμε κάποια δουλειά της Μονής σε κάποιο Υπουργείο» να τηλεφώνησε και να είπε «παρακαλώ βοηθήστε τον γέροντα». Αυτό ισχύει; 

Θ. ΡΟΥΣΟΠΟΥΛΟΣ: Κύριε Πρετεντέρη, το 2004 και θα μου δώσετε δυο λεπτά να σας πω την ιστορία γιατί έχουν ειπωθεί πάρα πολλά όλο αυτό το διάστημα, δεν έχω μιλήσει καθόλου, δήλωσα ότι από τη θέση την οποία ήμουν ως κυβερνητικός εκπρόσωπος δεν μπορούσα να χρησιμοποιήσω το δημόσιο βήμα για το προσωπικό θέμα το οποίο με αφορά και έτσι είναι η πρώτη φορά που θα πω ορισμένα πράγματα, το 2004 λοιπόν μου ζητήθηκε να έρθουν στο γραφείο μου μια επιτροπή φορέων του Νομού Ξάνθης. 


Έχει πάρει δημοσιότητα αυτό το θέμα. 
Γ. ΠΡΕΤΕΝΤΕΡΗΣ: Έχει κατατεθεί και στον Εισαγγελέα. 

Θ. ΡΟΥΣΟΠΟΥΛΟΣ: Έχει κατατεθεί λοιπόν και στον Εισαγγελέα. Έχω μπροστά μου όλες τις μαρτυρίες εκείνες οι οποίες με αφορούν. Τι λένε αυτές οι μαρτυρίες; Δικηγόρος Ξυνίδης. Ότι ζητήθηκε να με δουν μια επιτροπή των Ξανθιωτών φορέων, φορέων από την Ξάνθη. Η συνάντηση πραγματοποιήθηκε, δεν συμμετείχε ο συγκεκριμένος δικηγόρος, το τι έγινε στη συνάντηση λέει το πληροφορήθηκε εκ των υστέρων από τις εφημερίδες.


Δεύτερον, μητροπολίτης Ξάνθης. Πραγματοποίησε με τους υπόλοιπους φορείς του νομού επισκέψεις στον Πρόεδρο του Νομικού Συμβουλίου του Κράτους, στον Υφυπουργό Δούκα, στον Υπουργό Επικρατείας Ρουσόπουλο, προκειμένου να ενημερωθεί μέσω του τελευταίου ο Πρωθυπουργός της χώρας. 



Τρίτη μαρτυρία αντίστοιχη δημοσιογράφου της εφημερίδας «Μαχητής» στην Ξάνθη ότι συντονιστική επιτροπή μετέφερε στον κ. Ρουσόπουλο την απαίτηση των τοπικών κοινωνιών και του λαού της Θράκης να μη πάρουν τίποτα οι καλόγεροι από τους δυο νομούς. 



Σας λέω που αναφέρεται το όνομα μου. Προσέξτε. Από  4 κούτες υλικό το οποίο πήγε στη Βουλή το όνομα μου αναφέρεται 4-5 φορές. Και εν συνεχεία αναφέρεται και από τον Δήμαρχο κ. Στυλιανίδη, ο οποίος λέει: «μας δήλωσε ότι είναι καθ’ ύλην αναρμόδιος, εμείς το γνωρίζαμε αυτό και ζητήσαμε να μεταφέρει το αίτημα μας, τη δημιουργηθείσα κατάσταση, τις απόψεις μας και τις θέσεις μας στους αρμόδιους Υπουργούς. Αυτές είναι οι αναφορές που με αφορούν. 
Γ. ΠΡΕΤΕΝΤΕΡΗΣ: Ωραία. Εμφανίζονται όλοι αυτοί σε εσάς. 

Θ. ΡΟΥΣΟΠΟΥΛΟΣ: Επιτρέψτε μου να ολοκληρώσω.
Γ. ΠΡΕΤΕΝΤΕΡΗΣ: Ναι, αλλά μια στιγμή, πριν ολοκληρώσουμε. Εμφανίζονται όλοι αυτοί σε εσάς. Όλοι αυτοί είναι έγκριτοι πολίτες του νομού Ξάνθης. 

Θ. ΡΟΥΣΟΠΟΥΛΟΣ: Μάλιστα.

Γ. ΠΡΕΤΕΝΤΕΡΗΣ: Στην πλειοψηφία τους πρόσκεινται και ιδεολογικά στη Νέα Δημοκρατία αν δεν απατώμαι. Ο Δήμαρχος εκλέγεται με τη Νέα Δημοκρατία. Οι  δυο τοπικοί βουλευτές που μετέχουν σε αυτό είναι της Νέας Δημοκρατίας. Σας καταγγέλλουν ένα σκάνδαλο, στο οποίο μετέχει και η Μονή Βατοπαιδίου. Εσείς τους δηλώνετε «είμαι αναρμόδιος»;  
Θ. ΡΟΥΣΟΠΟΥΛΟΣ: Κύριε Πρετεντέρη, δεν με αφήσατε να ολοκληρώσω. Αν με αφήσετε, σας ζήτησα 2 λεπτά μόνο. 
Γ. ΠΡΕΤΕΝΤΕΡΗΣ: Όχι, αυτό λέει μέσα  στην κατάθεση. 

Θ. ΡΟΥΣΟΠΟΥΛΟΣ: Όχι, δεν μου καταγγέλλουν σκάνδαλο στην κατάθεση. Στην κατάθεση μου λένε ….
Γ. ΠΡΕΤΕΝΤΕΡΗΣ: Πως; Είπαν ότι απεσύρθη το Δημόσιο …. 

Θ. ΡΟΥΣΟΠΟΥΛΟΣ: Λένε τα προβλήματα τα οποία υπάρχουν. Λένε στην κατάθεση αυτή. Έχουμε εδώ εφημερίδες εκείνης της εποχής. Όχι δηλαδή σημερινές, όχι το τι λέγεται σήμερα στις μαρτυρίες, όπου δηλώνεται η δική μου αναρμοδιότητα. 
Γ. ΠΡΕΤΕΝΤΕΡΗΣ: Μάλιστα. 

Θ. ΡΟΥΣΟΠΟΥΛΟΣ: Ξέρετε κ. Πρετεντέρη, όταν έρχονται στον Υπουργό  Επικρατείας, ο οποίος είναι και δίπλα στον Πρωθυπουργό και έρχονται μια σειρά από αιτήματα, έχω ένα πακέτο ολίγων μόνο αιτημάτων από όλα αυτά τα χρόνια που αναφέρονται όχι μόνο σε εκκλησιαστικά ζητήματα. 



Από το Πατριαρχείο Ιεροσολύμων και τον Οικουμενικό Πατριάρχη, αλλά και σε θέματα φορέων ασχέτων τελείως με τις δικές μου αρμοδιότητες. Από Ποντιακά Σωματεία φορείς οι οποίοι έχουν προβλήματα σε διάφορα Υπουργεία και νιώθουν την ανάγκη είτε να μου στείλουν μια επιστολή, είτε να ζητήσουν να με δουν ως Υπουργό Επικρατείας. 
Γ. ΠΡΕΤΕΝΤΕΡΗΣ: Αυτό είναι θεμιτό. Δεν θα παρεμβαίνετε σε όλα. Εδώ όμως εμφανίζεται μια επιτροπή ανθρώπων… 
Θ. ΡΟΥΣΟΠΟΥΛΟΣ: Σας λέω λοιπόν… Αφήστε με να σας απαντήσω τι τους απάντησα. Αφήστε με να σας πω τι τους απάντησα. Τους είπα λοιπόν ότι είναι κρίμα να υπάρχει μια αντιπαράθεση μεταξύ Εκκλησίας και Εκκλησίας, μοναστηριού και Εκκλησίας και τοπικών φορέων πολύ περισσότερο. Δεν μπορώ να κάνω κάτι, δεν έχω αρμοδιότητα, είμαι αναρμόδιος και γι' αυτό θα σας παραπέμψω στον αρμόδιο Υπουργό. 


Εν συνεχεία, σε μια από τις επικοινωνίες που έκανα τις επόμενες ημέρες με τον κ. Μπασιάκο τον ενημέρωσα ότι είχε έρθει μια αντιπροσωπεία φορέων της Ξάνθης στο γραφείο μου και έγινε αυτό και αυτό. Και του είπα, να είσαι βέβαιος ότι το πιθανότερο είναι να σου ζητήσουν και σένα μια συνάντηση για να σου εξηγήσουν το πρόβλημα τους.


Αντιλαμβάνεστε ότι δεν μπορώ να επιλαμβάνομαι, δεν μπορούσα να επιλαμβάνομαι, όλων των θεμάτων τα οποία έφταναν εις γνώση μου από τη θέση την οποία βρίσκομαι. Εγώ ήμουν εκεί για την επικοινωνία της κυβέρνησης, ήμουν εκεί για να εργαστώ δίπλα στον Πρωθυπουργό για θέματα πολύ συγκεκριμένα και όχι για το κάθε θέμα. 


Δεν αμφιβάλω και δεν αμφισβητώ ότι είναι ένα πολύ μεγάλο θέμα, ωστόσο η δική μου η δράση όφειλε να είναι ενημέρωση του αρμόδιου Υπουργού. Τίποτα περισσότερο. 
Γ. ΠΡΕΤΕΝΤΕΡΗΣ: Ξαναρωτώ. Εμφανίζεται λοιπόν μια επιτροπή πολιτών, με τον μητροπολίτη, καθ' όλα έγκριτοι πολίτες, δεν είναι οι Πόντιοι που μου λέτε οι περαστικοί, είναι καθ' όλα έγκριτοι πολίτες. 

Θ. ΡΟΥΣΟΠΟΥΛΟΣ: ¨Όχι καθόλου περαστικοί δεν είναι, είναι όλοι οι Πόντιοι, με συγχωρείτε. 
Γ. ΠΡΕΤΕΝΤΕΡΗΣ: Είναι τα Ποντιακά Σωματεία….

Θ. ΡΟΥΣΟΠΟΥΛΟΣ: Όλα τα αιτήματα των διαφόρων φορέων, είναι πάρα πολύ έγκριτα Σωματεία ….
Γ. ΠΡΕΤΕΝΤΕΡΗΣ: Πολύ σημαντικά. Εδώ δεν πρόκειται περί αιτήματος. Σας καταγγέλλουν σύμφωνα με τις καταθέσεις που οι ίδιοι δώσανε στον Εισαγγελέα ότι εδώ υπάρχει ένα σκάνδαλο. 


Πάνε να πάρουν μια γη η οποία δεν τους ανήκει, ότι το Δημόσιο απεσύρθη από τη δίκη, κάτι το οποίο είναι μάλλον πρωτοφανές να αποσύρεται  το Δημόσιο και εσείς τους λέτε «είμαι αναρμόδιος» και παίρνετε τηλέφωνο τον κ. Μπασιάκο και του λέτε «κοίταξε αν θέλουν να σε δουν δες τους και εσύ».


Ένας Υπουργός, ακόμα και αν δεν έχει αρμοδιότητα συγκεκριμένη που δεν είχατε, να το δεχτώ εγώ αυτό το θέμα, που σας καταγγέλλουν μια τέτοια ιστορία δεν θα έπρεπε να δραστηριοποιηθείτε, να το ερευνήσετε; 

Θ. ΡΟΥΣΟΠΟΥΛΟΣ: Κύριε Πρετεντέρη, με συγχωρείτε, δε μου καταγγέλλουν μια ιστορία σαν αυτή που βλέπουμε σήμερα. 
Γ. ΠΡΕΤΕΝΤΕΡΗΣ: Όχι, σας καταγγέλλουν συγκεκριμένο πράγμα. 

Θ. ΡΟΥΣΟΠΟΥΛΟΣ: Το συγκεκριμένο που μου καταγγέλλουν ποιο είναι; 
Γ. ΠΡΕΤΕΝΤΕΡΗΣ: Ότι απεσύρθη το Δημόσιο από τη δίκη.

Θ. ΡΟΥΣΟΠΟΥΛΟΣ: Ότι επί κυβερνήσεως ΠΑΣΟΚ εδόθη μια έκταση χιλιάδων στρεμμάτων στη Μονή Βατοπαιδίου. Το θέμα εκείνης της συζήτησης δεν ήταν αν απεσύρθη ή δεν απεσύρθη από τη δίκη το Δημόσιο. 



Ήταν ότι χιλιάδες στρέμματα τα οποία κάτοικοι της περιοχής χρησιμοποιούσαν και δεν μπορούσαν να έχουν τίτλους κυριότητας και ιδιοκτησίας, άρα δεν μπορούσαν να μεταβιβάσουν αυτά στα παιδιά τους δεκαετίες τώρα, ήρθε μια απόφαση κυβερνήσεως του ΠΑΣΟΚ, δυο αποφάσεις και τα έδωσαν στη Μονή Βατοπαιδίου. Αυτό μου καταγγέλθηκε. Και τους είπα ότι «δεν έχω αρμοδιότητα γι' αυτό το θέμα, σας παραπέμπω στον αρμόδιο Υπουργό». 



Πως το βλέπετε εσείς; Όποια καταγγελία, όσο σημαντική και να είναι, δυο τινά έπρεπε να συμβούν. Ή να τη βάλω στο συρτάρι που δεν το έκανα ή να ενημερώσω τον αρμόδιο Υπουργό. 



Εάν κ. Πρετεντέρη άρχισα να ασχολούμαι εγώ με την υπόθεση αυτή, δοθείσης της σχέσης των επισκέψεων που έχω κάνει στο Άγιο Όρος και ειδικότερα στο Βατοπαίδι, αντιλαμβάνεστε ότι τότε ο οποιοσδήποτε ήθελε να με κατηγορήσει θα είχε κάθε δικαίωμα να πει ότι ο Ρουσόπουλος ενεπλάκη στην υπόθεση και αυτός τη χειρίστηκε. 
Γ. ΠΡΕΤΕΝΤΕΡΗΣ: Αν είχε εμπλακεί από την πλευρά του να σταματήσει το σκάνδαλο …..

Θ. ΡΟΥΣΟΠΟΥΛΟΣ: Εγώ λοιπόν σας είπα ποια είναι η δική μου αρμοδιότητα και ποια είναι η δική μου δουλειά, ποια είναι η δική μου συμμετοχή σε αυτή την υπόθεση.  
Γ. ΠΡΕΤΕΝΤΕΡΗΣ: Πολύ ωραία. Για όλη αυτή τη μπίζνα που εξελίσσεται σε ένα βάθος τριετίας -επιτρέψτε μου να τη λέω μπίζνα γιατί είναι μπίζνα όπως απεδείχθη, το είπατε και εσείς για τις ανταλλαγές- πότε μάθατε εσείς όλα αυτά που έγιναν; 


Ότι πήραν, ότι βρέθηκαν οικόπεδα, ότι ανταλλάγησαν οικόπεδα, ότι υπογράφτηκαν, ότι βγήκαν ολυμπιακά ακίνητα, ότι πήραν τα ολυμπιακά ακίνητα, ότι πουλήσανε τα ολυμπιακά ακίνητα, πότε το πληροφορηθήκατε εσείς αυτό; 
Θ. ΡΟΥΣΟΠΟΥΛΟΣ: Αυτά για τα ολυμπιακά ακίνητα και γενικότερα για τις ανταλλαγές το πληροφορήθηκα όπως και όλοι οι Έλληνες πολίτες το τελευταίο διάστημα. Δεν γνώριζα νωρίτερα, ούτε ασχολήθηκα, ούτε είχα αρμοδιότητα όπως σας είπα, ούτε μου ήρθε κάποιος φάκελος. Δεν μου ήρθε κάτι να υπογράψω, δεν μου ήρθε κάποιο χαρτί.
Γ. ΠΡΕΤΕΝΤΕΡΗΣ: Δεν ξέρατε τίποτα για όλα αυτά;

Θ. ΡΟΥΣΟΠΟΥΛΟΣ: Όχι κ. Πρετεντέρη, γιατί να γνωρίζω; 
Γ. ΠΡΕΤΕΝΤΕΡΗΣ: Θα σας πω γιατί. 

Θ. ΡΟΥΣΟΠΟΥΛΟΣ: Γιατί να γνωρίζω; 

Γ. ΠΡΕΤΕΝΤΕΡΗΣ: Διότι σύμφωνα με την μαρτυρική κατάθεση του κ. Αποστολίδη, ο οποίος είναι ο οδηγός αυτός ο οποίος μετέφερε τον γέροντα Εφραίμ ….

Θ. ΡΟΥΣΟΠΟΥΛΟΣ: Ναι, βεβαίως. 

Γ. ΠΡΕΤΕΝΤΕΡΗΣ: Τον πηγαινόφερνε λέει σε διάφορα Υπουργεία και αυτόν και τον Αρσένιο, τον πηγαινόφερνε στο Μέγαρο Μαξίμου, υποθέτω σας έβλεπε στο Μέγαρο Μαξίμου, μια φορά μάλιστα λέει ρητά ότι και τους δυο τους πήγε σπίτι σας. 
Θ. ΡΟΥΣΟΠΟΥΛΟΣ: Ναι. 
Γ. ΠΡΕΤΕΝΤΕΡΗΣ: Αυτοί οι άνθρωποι για 3 χρόνια περιφέρονται στην Αθήνα σε διάφορα Υπουργεία και στο Μέγαρο Μαξίμου για να στήσουν  τη μπίζνα αυτήν και δεν σας έχουν πει λέξη;

Θ. ΡΟΥΣΟΠΟΥΛΟΣ: Εδώ λοιπόν αναφέρει στη μαρτυρία του ο κύριος τον οποίο αναφέρατε. Έπαιρνε ή τον έναν ή τον άλλον λέει, δηλαδή τον πατέρα Αρσένιο και τον ηγούμενο Εφραίμ και τους μετέφερε από όσο μπορεί να θυμηθεί στο Υπουργείο Αγροτικής Ανάπτυξης, στην Κτηματική Εταιρεία του Δημοσίου ….
Γ. ΠΡΕΤΕΝΤΕΡΗΣ: Σε διάφορα Υπουργεία.

Θ. ΡΟΥΣΟΠΟΥΛΟΣ: Στο Υπουργείο Οικονομικών και στο Μέγαρο Μαξίμου. «Εγώ στάθμευα το αυτοκίνητο στην είσοδο των ανωτέρω Υπουργείων κλπ. Και στη συνέχεια λέει: «Επιπλέον θυμάμαι ότι τον πατέρα Αρσένιο τον μετέφερα μέχρι την είσοδο της κατοικίας του Υπουργού Επικρατείας Θ. Ρουσόπουλου στο Παλαιό Ψυχικό, όπου περιμέναμε εκεί τον Ηγούμενο Εφραίμ, ο οποίος ήρθε λίγο αργότερα και στη συνέχεια οι δυο τους μπήκαν στην κατοικία του ανωτέρου Υπουργού. Και καταλήγει: στην κατοικία του Υπουργού μετέφερα τον Μοναχό Αρσένιο μόνο μια φορά. 

Γ. ΠΡΕΤΕΝΤΕΡΗΣ: Μάλιστα. 
Θ. ΡΟΥΣΟΠΟΥΛΟΣ: Αυτό το πηγαινόφερνε λοιπόν που είπατε εις ό,τι με αφορά δεν ισχύει. 

Γ. ΠΡΕΤΕΝΤΕΡΗΣ: Το πηγαινόφερνε αφορά τα Υπουργεία. 
Θ. ΡΟΥΣΟΠΟΥΛΟΣ: Δεν ισχύει εις ό,τι με αφορά. 

Γ. ΠΡΕΤΕΝΤΕΡΗΣ: Γιατί λέει για πολλά Υπουργεία. 
Θ. ΡΟΥΣΟΠΟΥΛΟΣ: Κατά συνέπεια… 

Γ. ΠΡΕΤΕΝΤΕΡΗΣ: Ξαναλέω, σε όλο αυτό το διάστημα…
Θ. ΡΟΥΣΟΠΟΥΛΟΣ: Ξαναλέω κι εγώ… 

Γ. ΠΡΕΤΕΝΤΕΡΗΣ: Δεν σας είχαν πει τίποτα αυτοί, ότι εμείς έχουμε αυτό το πρόβλημα…
Θ. ΡΟΥΣΟΠΟΥΛΟΣ: Κύριε Πρετεντέρη… 

Γ. ΠΡΕΤΕΝΤΕΡΗΣ: Όπως είπε ο Γέρων Εφραίμ ότι πήρατε κι ένα τηλέφωνο να πείτε βοήθησε λίγο τον Γέροντα. 
Θ. ΡΟΥΣΟΠΟΥΛΟΣ: Σας είπα ότι τηλεφώνησα όταν ήρθαν οι φορείς. Αυτό πήρε δημοσιότητα. 

Γ. ΠΡΕΤΕΝΤΕΡΗΣ: Μάλιστα. 
Θ. ΡΟΥΣΟΠΟΥΛΟΣ: Σας έδωσα και τα δημοσιεύματα στην Ξάνθη. 

Γ. ΠΡΕΤΕΝΤΕΡΗΣ: Ναι, ναι, το είδα.  
Θ. ΡΟΥΣΟΠΟΥΛΟΣ: Μου τηλεφώνησε ο Ηγούμενος της Μονής Βατοπαιδίου πληροφορούμενος από τα δημοσιεύματα αυτά και μου είπε τη δική του εκδοχή. 

Γ. ΠΡΕΤΕΝΤΕΡΗΣ: Ναι. 
Θ. ΡΟΥΣΟΠΟΥΛΟΣ: Του είπα ότι δεν μπορώ να ασχοληθώ με την υπόθεση, παρακαλώ απευθυνθείτε στο αρμόδιο Υπουργείο. Η δική μου σχέση, επαναλαμβάνω, με την Ορθοδοξία είναι μια πνευματική σχέση, με το δε Άγιο Όρος είναι επισκέψεις μια φορά το χρόνο τα τελευταία δέκα χρόνια. Έχω πάει επτά – οκτώ φορές, αν παραλείψουμε ότι δεν πήγα και δυο – τρία χρόνια. 



Αυτή είναι όλη η υπόθεση κ. Πρετεντέρη που να με αφορά. Αυτές είναι οι καταγγελίες. Έχει δε μια σειρά από αντιφάσεων κάποιες καταγγελίες που διαβάζω από τις τέσσερις κούτες, και σας είπα ότι με αφορούν μόνον τέσσερις – πέντε αναφορές – μαρτυρίες οι οποίες αναφέρονται όλες στην ίδια υπόθεση, δηλαδή στην υπόθεση της συνάντησης που έγινε με τους φορείς κατόπιν δικού τους αιτήματος. Δεν ζήτησα εγώ να δω κάποιον. Οι φορείς ζήτησαν να με δουν και τους δέχθηκα. 



Ξέρετε κ. Πρετεντέρη, κατηγορούνται οι πολιτικοί και οι Υπουργοί ότι έχουν κλειστές τις πόρτες τους. Εγώ λοιπόν δεν είχα κλειστές τις πόρτες σε κανέναν, ούτε σε πολίτη ούτε σε φορέα.  

Γ. ΠΡΕΤΕΝΤΕΡΗΣ: Ξαναλέω… 
Θ. ΡΟΥΣΟΠΟΥΛΟΣ: Τους άκουγα και αυτό το οποίο είπα και στη Βουλή ισχύει. Δεν έχει σημασία τι μου έλεγαν οι φορείς. Σημασία έχει τι έλεγα εγώ. Εγώ λοιπόν στην προκειμένη περίπτωση αυτό που είπα είναι ότι, κύριοι, είμαι αναρμόδιος, παρακαλώ πηγαίνετε στα αρμόδια Υπουργεία να δείτε το πρόβλημά σας. 

Γ. ΠΡΕΤΕΝΤΕΡΗΣ: Κι εγώ σας είπα, για να το υπενθυμίσω, ότι το πρόβλημά μου δεν είναι ότι τους είπατε ότι θα κάνετε κάτι άλλο, αλλά μου κάνει μεγάλη περιέργεια ένας Υπουργός στον οποίο του καταγγέλλεται ένα σκάνδαλο ή εν πάση περιπτώσει μια αμφιλεγόμενη διαδικασία, λέει: ξέρετε, εγώ είμαι αναρμόδιος και δεν ξέρω τίποτα. 
Θ. ΡΟΥΣΟΠΟΥΛΟΣ: Κύριε Πρετεντέρη, ακούστε. Έτσι όπως το λέτε ακούγεται περίεργο. 

Γ. ΠΡΕΤΕΝΤΕΡΗΣ: Πολύ περίεργο είναι. 
Θ. ΡΟΥΣΟΠΟΥΛΟΣ: Και θα συμφωνήσω μαζί σας ότι φαίνεται περίεργο. 

Γ. ΠΡΕΤΕΝΤΕΡΗΣ: Ναι. 
Θ. ΡΟΥΣΟΠΟΥΛΟΣ: Δεν συνέβη έτσι. Αν συνέβαινε έτσι, βεβαίως θα ήταν… 

Γ. ΠΡΕΤΕΝΤΕΡΗΣ: (Μιλάει εκτός μικροφώνου) 
Θ. ΡΟΥΣΟΠΟΥΛΟΣ: Εγώ σας λέω όμως τι συνέβη από τις μαρτυρικές καταθέσεις και από τα όσα δημοσιεύθηκαν στις εφημερίδες την επόμενη ημέρα. Σας λέω τι συνέβη. Θα ήταν πολύ περίεργο να μου είχαν καταγγείλει ένα σκάνδαλο, να μου είχαν φέρει χαρτιά και εγώ να εκώφευα, να έκλεινα τα μάτια μου. Βεβαίως θα ήταν περίεργο και καλά θα κάνατε όχι απλώς να με ρωτούσατε, να με κατηγορούσατε τότε. 

Γ. ΠΡΕΤΕΝΤΕΡΗΣ: Δεν ανησυχήσατε; 
Θ. ΡΟΥΣΟΠΟΥΛΟΣ: Εκείνο το οποίο μου κατηγγέλθη είναι, έχουμε εδάφη που χρησιμοποιούμε εμείς, οι πατεράδες μας, οι παππούδες μας και αυτά δόθηκαν με αποφάσεις της προηγούμενης κυβέρνησης στη Μονή Βατοπαιδίου. Αυτό μου κατηγγέλθη κ. Πρετεντέρη.   

Γ. ΠΡΕΤΕΝΤΕΡΗΣ: Σύμφωνα με τον Πρόεδρο του Δικηγορικού Συλλόγου…
Θ. ΡΟΥΣΟΠΟΥΛΟΣ: Από τη στιγμή που μου κατηγγέλθη αυτό… 

Γ. ΠΡΕΤΕΝΤΕΡΗΣ: Σας κατηγγέλθη επίσης, αυτό μπορεί να το διαψεύσετε αν δεν είναι έτσι, σας κατηγγέλθη πάντως σύμφωνα με τον Πρόεδρο…

Θ. ΡΟΥΣΟΠΟΥΛΟΣ: Ναι. 

Γ. ΠΡΕΤΕΝΤΕΡΗΣ: Ότι το Δημόσιο απεσύρθη από τη διεκδίκηση αυτής της περιουσίας. Το λέει στην κατάθεση. 
Θ. ΡΟΥΣΟΠΟΥΛΟΣ: Κύριε Πρετεντέρη, ο κ. Ξυνίδης, Πρόεδρος του Δικηγορικού Συλλόγου, λέει επίσης στην κατάθεση ότι δεν ήταν στη συνάντηση μαζί μου. Κατά συνέπεια πώς είναι δυνατόν να γνωρίζει τι μου κατηγγέλθη ενώ δεν είναι σε μια συνάντηση μαζί μου; 

Γ. ΠΡΕΤΕΝΤΕΡΗΣ: Μάλιστα. 
Θ. ΡΟΥΣΟΠΟΥΛΟΣ: Πώς είναι δυνατόν ένας άνθρωπος…

Γ. ΠΡΕΤΕΝΤΕΡΗΣ: Άρα δεν σας κατηγγέλθη δηλαδή… 
Θ. ΡΟΥΣΟΠΟΥΛΟΣ: Ο οποίος έχει βγει σε συγκεκριμένο τηλεοπτικό σταθμό πλειστάκις, μέχρι και σποτ έγινε εις βάρος μου η δήλωσή του, να μην μετέχει στη συνάντηση αυτή για την οποία έχει γίνει τόση πολύ συζήτηση, οι μετέχοντες να λένε ότι ήρθαν, μου είπαν το πρόβλημά τους και τους είπα ότι είμαι αναρμόδιος και τους παρέπεμψα στον αρμόδιο Υπουργό κι ένας που δεν μετέχει στη συνάντηση να γνωρίζει τι συνέβη. 



Εδώ λοιπόν δεν είναι μόνον οι μαρτυρίες, γιατί οι μαρτυρίες έγιναν τώρα και θα μπορούσε να εικάσει ο καθένας ό,τι θέλει με αφορμή την εξέλιξη. Η εφημερίδα «ΜΑΧΗΤΗΣ», Παρασκευή 10 Σεπτεμβρίου 2004: ο Υφυπουργός Αλέκος Κοντός σεβάστηκε απόλυτα αυτό που είπε ο Υπουργός Τύπου κ. Ρουσόπουλος σε όλους «είμαι αναρμόδιος επί του θέματος. Θεωρήστε σαν να μην έγινε αυτή η συνάντηση».



Εγώ δεν είπα «σαν να μην έγινε αυτή η συνάντηση» διότι όταν τους είπα ότι θα ενημερώσω τον αρμόδιο Υπουργό γι' αυτά τα οποία μου λέτε, είχα αντιληφθεί ότι υπάρχει ένα κοινωνικό πρόβλημα κι αυτό έπραξα. 

Γ. ΠΡΕΤΕΝΤΕΡΗΣ: Τον ενημερώσατε. Επανέρχομαι στο θέμα. Συνεπώς εσείς μου λέτε ότι δεν γνωρίζατε τίποτα απ’ όλη αυτή την ιστορία των ανταλλαγών, έστω των επιλήψιμων συναλλαγών κλπ. 
Θ. ΡΟΥΣΟΠΟΥΛΟΣ: Όχι, δεν πληροφορήθηκα τίποτα στη συνέχεια. 

Γ. ΠΡΕΤΕΝΤΕΡΗΣ: Και ότι ούτε ο κ. Εφραίμ σας είπε ποτέ τίποτα ούτε ο Πατέρας Αρσένιος σας είπε ποτέ τίποτα. 
Θ. ΡΟΥΣΟΠΟΥΛΟΣ: Όχι, τίποτα το οποίο να είναι συγκεκριμένο. Εις ό,τι αφορά τη γενική… 

Γ. ΠΡΕΤΕΝΤΕΡΗΣ: Δεν ξέρατε ότι έχουν κάποιες διαφορές και ότι πηγαινοέρχονται στην εταιρεία του Δημοσίου…
Θ. ΡΟΥΣΟΠΟΥΛΟΣ: Όχι, κ. Πρετεντέρη, τίποτα συγκεκριμένο. Τίποτα συγκεκριμένο. Κάποια στιγμή μου αναφέρθηκε πέρυσι ή πρόπερσι, ειλικρινώς δεν θυμάμαι, ότι έχουν στα σχέδιά τους να κάνουν ένα Διορθόδοξο Κέντρο, ένα Κέντρο το οποίο θα διατηρεί την πολιτιστική κληρονομιά του Αγίου Όρους και λοιπά. 

Γ. ΠΡΕΤΕΝΤΕΡΗΣ: (Μιλάει εκτός μικροφώνου) 
Θ. ΡΟΥΣΟΠΟΥΛΟΣ: Τους ευχήθηκα καλή επιτυχία. Ουδόλως ασχολήθηκα. Δεν ενδιαφέρθηκα, δεν ερώτησα να μάθω καμία λεπτομέρεια για το πώς θα γίνει αυτό το Κέντρο. 

Γ. ΠΡΕΤΕΝΤΕΡΗΣ: Έχω εδώ μια δήλωση του κ. Δημήτρη Ρίζου, του εκδότη του «ΑΔΕΣΜΕΥΤΟΥ ΤΥΠΟΥ», ο οποίος μιλώντας στην τηλεόραση προ 15 ημερών είπε ότι συζητώντας, λέει, με το μισό Υπουργικό Συμβούλιο πληροφορήθηκε, και μάλιστα δηλώνει πρόθυμος να το καταθέσει και στον Εισαγγελέα, ότι τους ασκούσατε πιέσεις για το Βατοπαίδιο. Δεν ξέρω αν έχετε υπόψη σας…
Θ. ΡΟΥΣΟΠΟΥΛΟΣ: Κύριε Πρετεντέρη, θα επαναλάβω αυτό που είπα. Όχι απλώς δεν άσκησα πιέσεις, ούτε εντολή μπορούσα να δώσω, πέραν το ότι δεν ήμουν αρμόδιος να δώσω εντολή σε κανέναν Υπουργό ή Υφυπουργό, ούτε οδηγία ούτε παράκληση. 



Πέραν όλων τούτων θα επαναλάβω ότι και ο κ. Μπασιάκος και ο κ. Δούκας κινήθηκαν απολύτως στο πλαίσιο της νομιμότητας. Λειτούργησαν στο πλαίσιο των αρμοδιοτήτων τους, υπακούοντας, ακούγοντας σε ομόφωνες γνωμοδοτήσεις …

Γ. ΠΡΕΤΕΝΤΕΡΗΣ: Τότε δεν έχουμε σκάνδαλο. 
Θ. ΡΟΥΣΟΠΟΥΛΟΣ: Του Νομικού Συμβουλίου του Κράτους. 

Γ. ΠΡΕΤΕΝΤΕΡΗΣ: Τότε δεν έχουμε σκάνδαλο. 
Θ. ΡΟΥΣΟΠΟΥΛΟΣ: Εις ό,τι αφορά τα πολιτικά πρόσωπα κ. Πρετεντέρη, για τα οποία είμαι σε θέση να γνωρίζω απολύτως έχοντας και ως Κυβερνητικός Εκπρόσωπος ερευνήσει την υπόθεση αυτή, αλλά και βλέποντας και τι αναφέρθηκε στην εισαγγελική παραγγελία του κ. Σανιδά, σας λέω αυτό το οποίο νομίζω έχει καταλάβει κάθε Έλληνας πολίτης.  

Γ. ΠΡΕΤΕΝΤΕΡΗΣ: Είναι δηλαδή παραπλανηθέντες κατά τη δήλωση του κ. Σανιδά. 
Θ. ΡΟΥΣΟΠΟΥΛΟΣ: Από κει και πέρα.. Εγώ δεν συμφωνώ με αυτή τη φράση παρά το γεγονός ότι δεν θέλω να κρίνω και δεν κρίνω ποτέ ούτε Δικαστικούς ούτε αποφάσεις της Δικαιοσύνης. 

Γ. ΠΡΕΤΕΝΤΕΡΗΣ: Πάντως αυτοί υπέγραφαν. 

Θ. ΡΟΥΣΟΠΟΥΛΟΣ: Εκείνο που λέω…

Γ. ΠΡΕΤΕΝΤΕΡΗΣ: Ή παραπλανήθηκαν ή το κάνανε επειδή ξέρανε τι συνέβαινε.
Θ. ΡΟΥΣΟΠΟΥΛΟΣ: Κύριε Πρετεντέρη, ξέρετε πώς λειτουργεί ένας Υπουργός, ποιος είναι ο Σύμβουλός του;  

Γ. ΠΡΕΤΕΝΤΕΡΗΣ: Υποθέτω, δεν έχω υπάρξει… 
Θ. ΡΟΥΣΟΠΟΥΛΟΣ: Το Νομικό Συμβούλιο του Κράτους.. Δεν ξέρω αν πρέπει να σας το ευχηθώ ή όχι. 

Γ. ΠΡΕΤΕΝΤΕΡΗΣ: Όχι, δεν θέλω να μου το ευχηθείτε. Ούτως ή άλλως δεν με ενδιαφέρει. 
Θ. ΡΟΥΣΟΠΟΥΛΟΣ: Γι' αυτό σας είπα ότι…

(Διαλογικές συζητήσεις) 
Θ. ΡΟΥΣΟΠΟΥΛΟΣ: Αφήστε με να σας ολοκληρώσω μόνο για δέκα δευτερόλεπτα. 

Γ. ΠΡΕΤΕΝΤΕΡΗΣ: Ναι. 
Θ. ΡΟΥΣΟΠΟΥΛΟΣ: Το Νομικό Συμβούλιο του Κράτους κατά το Σύνταγμα είναι ο Σύμβουλος της κυβέρνησης. Ως Υπουργός εγώ έχω μια υπόθεση. Δεν γνωρίζω τι μπορώ να κάνω ή τι πρέπει να κάνω. Ζητώ με ερώτημά μου στο Νομικό Συμβούλιο του Κράτους τη νομική συμβουλή. 



Έρχεται λοιπόν μια ομόφωνη απόφαση. Εάν την αγνοήσω, δικαίως κι εσείς και οποιοσδήποτε άλλος, θα ρωτήσει από πού κι ως πού αγνοεί το Νομικό Συμβούλιο του Κράτους. Εδώ λοιπόν γι' αυτό σας λέω ότι και οι δυο Υπουργοί κινήθηκαν απολύτως στο πλαίσιο των καθηκόντων και αρμοδιοτήτων τους, δεχόμενοι αποφάσεις, γνωμοδοτήσεις ομόφωνες του Νομικού Συμβουλίου του Κράτους. 

Γ. ΠΡΕΤΕΝΤΕΡΗΣ: Κύριε Ρουσόπουλε, ξέρετε τι μας έχει σοκάρει όλους σ' αυτή την υπόθεση του Βατοπαιδίου; Δεν είναι τόσο ότι μια Μονή αποφασίζει να κάνει business και κατά πόσο γνωρίζει ή δεν γνωρίζει ένα, δυο, τρεις ή πέντε Υπουργούς. 



Είναι ότι αυτό όλο είναι ένα ολόκληρο business plan το οποίο ολοκληρώνεται από την αρχή μέχρι τέλους με μια απίστευτη ταχύτητα, απίστευτη ταχύτητα την οποία δεν είχε πετύχει ποτέ κανένας απλός πολίτης αυτού του τόπου, που για μια απλή κτηματική διαφορά μπορεί να τρέχει 20 και 30 χρόνια στα Δικαστήρια. 



Γίνονται περίεργες συναλλαγές, αμφιλεγόμενες συναλλαγές. Ανταλλάσσονται οικόπεδα με γη που δεν υπάρχει, ολυμπιακά ακίνητα με οικόπεδα, νησιά με λίμνες και λίμνες που γίνονται λιμνοθάλασσες και βαφτίζονται «λίμνες» και όλα αυτά μέσα σε τρία χρόνια και μου λέτε ότι δεν υπάρχει κανείς.. Αυτά γίνονται συμπτωματικά με γνωμοδοτήσεις του Νομικού Συμβουλίου του Κράτους, χωρίς να υπάρχει ένας σχεδιασμός, χωρίς κάποιος να τα τρέχει αυτά τα πράγματα; Συμπτωματικά συνέβησαν όλα αυτά; 
Θ. ΡΟΥΣΟΠΟΥΛΟΣ: Κύριε Πρετεντέρη, το εμφανίζετε ως σαν να είναι κάτι σχεδιασμένο από έναν κεντρικό εγκέφαλο. 

Γ. ΠΡΕΤΕΝΤΕΡΗΣ: Εγώ, μου φαίνεται. 
Θ. ΡΟΥΣΟΠΟΥΛΟΣ: Εγώ σας λέω ότι δεν θεωρώ ότι υπάρχει κεντρικός εγκέφαλος ο οποίος να σχεδίασε κάτι απ’ όλα αυτά τα οποία αναφέρατε. Σε ότι αφορά την ουσία της υπόθεσης υπάρχουν ερωτήματα τα οποία θα απαντηθούν από την έρευνα της Δικαιοσύνης και από την Εξεταστική Επιτροπή.  

Γ. ΠΡΕΤΕΝΤΕΡΗΣ: Εσείς έχετε ερωτήματα;
Θ. ΡΟΥΣΟΠΟΥΛΟΣ: Μια μικρή παρατήρηση μόνο θα κάνω, επειδή είπατε για το χρόνο. Είναι σύντομος ο χρόνος των τεσσάρων ετών όντως. Ήταν ακριβώς άλλα τόσα χρόνια…

Γ. ΠΡΕΤΕΝΤΕΡΗΣ: Τριών.. 
Θ. ΡΟΥΣΟΠΟΥΛΟΣ: Άλλα τόσα χρόνια, περίπου 3,5 χρόνια που χρειάστηκε η κυβέρνηση του ΠΑΣΟΚ για να δώσει την κυριότητα… 

Γ. ΠΡΕΤΕΝΤΕΡΗΣ: Ναι. 
Θ. ΡΟΥΣΟΠΟΥΛΟΣ: Στη Μονή Βατοπαιδίου της λίμνης Βιστωνίδας… 

Γ. ΠΡΕΤΕΝΤΕΡΗΣ: Και το πήρε πίσω, το ανέπεμψε. 
Θ. ΡΟΥΣΟΠΟΥΛΟΣ: Άρα λοιπόν όταν ακούω από την αξιωματική αντιπολίτευση να μιλάει για ταχείς χρόνους, ενώ στον ίδιο ακριβώς χρόνο έκανε αυτή την πράξη από την οποία ξεκίνησε, εάν η Μονή δεν είχε στην κυριότητά της όλη αυτή την περιοχή, δεν μπορούσε να γίνει κανενός είδους ανταλλαγή κι αυτό είναι σαφές. 

Γ. ΠΡΕΤΕΝΤΕΡΗΣ: Θα έλεγα ότι ξεκίνησε επειδή απεσύρθη το Δημόσιο από μια δίκη την οποία κέρδιζε, και εκεί απεσύρθη επί κυβερνήσεως Νέας Δημοκρατίας και με απόφαση Υπουργού της Νέας Δημοκρατίας να αποσυρθεί. 
Θ. ΡΟΥΣΟΠΟΥΛΟΣ: Κύριε Πρετεντέρη, κανείς δεν ξέρει αν κέρδιζε ή όχι τη δίκη. Ξέρουμε ποιες είναι οι ομόφωνες γνωμοδοτήσεις του Νομικού Συμβουλίου του Κράτους…

Γ. ΠΡΕΤΕΝΤΕΡΗΣ: Τώρα εάν φταίει το Νομικό Συμβούλιο του Κράτους… 
Θ. ΡΟΥΣΟΠΟΥΛΟΣ: Και ξέρουμε ότι σε ό,τι αφορά τους χρόνους, 4 χρόνια ΠΑΣΟΚ και 4 χρόνια Νέας Δημοκρατίας είναι ακριβώς ο ίδιος χρόνος. 

Γ. ΠΡΕΤΕΝΤΕΡΗΣ: Πάντως εγώ να σας πω κάτι. Μου δημιουργεί μεγάλες υποψίες ένα Νομικό Συμβούλιο του Κράτους, το οποίο γνωμοδοτεί κατά του κράτους. Αυτό είναι ένα πρόβλημα, επιτρέψτε μου να σας το πω.  
Θ. ΡΟΥΣΟΠΟΥΛΟΣ: Επιτρέψτε μου να πω τότε μια κουβέντα κλείνοντας αυτή την υπόθεση, αν δεν έχετε κάτι άλλο να ρωτήσετε. 

Γ. ΠΡΕΤΕΝΤΕΡΗΣ: Ναι. 
Θ. ΡΟΥΣΟΠΟΥΛΟΣ: Ότι αυτό το διάστημα διάβασα και σε ερωτήσεις Βουλευτών του ΠΑΣΟΚ, πέραν του τύπου, εν πάση περιπτώσει οι εφημερίδες ελεύθερα, γράφουν την άποψή τους οι δημοσιογράφοι, διάβασα ότι είμαι ο συντονιστής και ο εγκέφαλος μιας υπόθεσης η οποία ξεκινάει από το ΄98. 

Γ. ΠΡΕΤΕΝΤΕΡΗΣ: Όχι. 
Θ. ΡΟΥΣΟΠΟΥΛΟΣ: Έγινε ερώτηση κ. Πρετεντέρη από Βουλευτές του ΠΑΣΟΚ, δέκα τον αριθμό, στην οποία αναφέρομαι ως ο συντονιστής της υπόθεσης του Νομικού Συμβουλίου του Κράτους. Σε περιόδους που ήμουν δημοσιογράφος, σε περιόδους που ήμουν μέλος της αξιωματικής αντιπολίτευσης, όχι ως Βουλευτής, αλλά Εκπρόσωπος Τύπου, σε περιόδους που δεν ήμουν καν στη Βουλή Υπουργός, εμφανίζομαι να έχω επηρεάσει ακόμα και τους δυο Υφυπουργούς του ΠΑΣΟΚ για να πάρουν αποφάσεις. 



Είναι μια ερώτηση «μνημείο» που δείχνει, τι άλλο, από το ότι εστόχευσαν στο πρόσωπό μου και με κάθε τρόπο, με κάθε μέσο, με κάθε ψεύδος, με κάθε αθλιότητα και δολιότητα προσπάθησαν να δημιουργήσουν μια διαφορετική εικόνα για μένα απ’ αυτή που πραγματικά υπάρχει.  

Γ. ΠΡΕΤΕΝΤΕΡΗΣ: Για να αντιστρέψω μια παρατήρηση που μου κάνατε πριν. Όπως το παρουσιάζετε, είναι ακριβώς σαν να βρίσκουν πράγματα να βάζουν μαζί ατάκτως ερριμμένα, αλλά αυτό για το οποίο πιο συγκεκριμένα κατηγορείστε, αν κατάλαβα καλά από τις συζητήσεις για την Εξεταστική Επιτροπή, είναι ότι από το 2004 και μετά, όταν ήσασταν ήδη Υπουργός, βοηθήσατε στη διεκπεραίωση αυτής της υπόθεσης, είχατε την ηθική αυτουργία. Δεν λέω ότι είναι έτσι, δεν είμαι εγώ που θα το πω αυτό.  
Θ. ΡΟΥΣΟΠΟΥΛΟΣ: Ναι, κ. Πρετεντέρη. 

Γ. ΠΡΕΤΕΝΤΕΡΗΣ: Αλλά λέω τι λέει η αντιπολίτευση και γιατί σας κατηγορεί. 
Θ. ΡΟΥΣΟΠΟΥΛΟΣ: Εγώ λοιπόν σας λέω κ. Πρετεντέρη… 

Γ. ΠΡΕΤΕΝΤΕΡΗΣ: Ότι είχατε την ηθική αυτουργία αυτής της πολύ περίτεχνης, οφείλω να ομολογήσω, και πολύ –πώς να το πω;– καλά στημένης κομπίνας, χρησιμοποιώ πάλι τη λέξη, με απόλυτη συνείδηση τη λέξη που χρησιμοποιώ, και η οποία απέβη εις βάρος του δημοσίου συμφέροντος. Η Δικαιοσύνη θα αποφανθεί εάν είχε μέσα δολιότητα, δεν είχε και όλα τα υπόλοιπα. Απλώς συγκεκριμενοποιώ τι είναι αυτό το οποίο λένε για σας.  
Θ. ΡΟΥΣΟΠΟΥΛΟΣ: Κύριε Πρετεντέρη, σε ό,τι αφορά τη σχέση τη δική μου με αυτή την υπόθεση σας είπα ποια είναι. Οποιοσδήποτε βαρύς χαρακτηρισμός είναι ξένος σε μένα διότι δεν με αγγίζει. Δεν έχω καμία άλλη σχέση πέραν αυτή που σας είπα.  



Εδώ έχω όλες τις μαρτυρικές καταθέσεις που αναφέρονται στο όνομά μου. Από τέσσερις κούτες υλικό, επαναλαμβάνω, που πήγε από τον Εισαγγελέα στη Βουλή, το όνομά μου αναφέρεται τέσσερις φορές για μια συνάντηση η οποία έγινε το 2004 και για την οποία σας είπα με λεπτομέρειες τι ακριβώς συνέβη. Υπάρχουν δε και αντιφάσεις μέσα στις καταθέσεις. Δεν θα τις αναπτύξω τώρα εδώ. Θα έχουμε την ευκαιρία να τις δούμε στην Εξεταστική Επιτροπή. 

Γ. ΠΡΕΤΕΝΤΕΡΗΣ: Η ερώτησή μου είναι η εξής. Τότε εάν είναι τόσο απλό…
Θ. ΡΟΥΣΟΠΟΥΛΟΣ: Άρα λοιπόν κ. Πρετεντέρη είναι δυνατόν με τέσσερις μαρτυρικές καταθέσεις, που λέει η μια ότι ήρθε μια φορά ο Ηγούμενος στο σπίτι μου, η άλλη λέει, και οι άλλες τρεις λένε ότι ήρθαν φορείς της Ξάνθης και τους είπα ότι είμαι αναρμόδιος, να κατηγορούμε ως ο εγκέφαλος μιας υπόθεσης και να έχει η αξιωματική αντιπολίτευση την αντίληψη ότι πρέπει να οδηγήσει και εμένα και τους άλλους Υπουργούς σε Προανακριτική Επιτροπή, ένα βήμα πριν από το Ειδικό Δικαστήριο, με αυτές τις καταθέσεις;  

Γ. ΠΡΕΤΕΝΤΕΡΗΣ: Πέστε μου κάτι. 
Θ. ΡΟΥΣΟΠΟΥΛΟΣ: Είναι ή δεν είναι μια δολιότης πολιτική, αναρωτιέμαι εγώ κ. Πρετεντέρη.  

Γ. ΠΡΕΤΕΝΤΕΡΗΣ: Πέστε μου κάτι. Όλες οι δημοσκοπήσεις, όλες, από τον Σεπτέμβρη και μετά καταγράφουν αυτή την υπόθεση του Βατοπαιδίου σαν μια υπόθεση «Βατερλό» για την κυβέρνηση της Νέας Δημοκρατίας. Ξέρετε το καλαμπούρι που λέγεται: ποιο είναι το κοινό του Ιησού και του Εφραίμ; Ότι ο ένας ανέστησε τον Λάζαρο και ο άλλος τον Παπανδρέου. 



Λοιπόν, θέλω να μου εξηγήσετε, αν μια υπόθεση η οποία τόσο πολύ κόστισε στην κυβέρνηση, γιατί κόστισε πάρα πολύ αυτή η ιστορία για την οποία μιλάμε…  
Θ. ΡΟΥΣΟΠΟΥΛΟΣ: Βεβαίως. Βεβαίως κόστισε.  

Γ. ΠΡΕΤΕΝΤΕΡΗΣ: Θεωρείτε τι, ότι ήταν μια σειρά ατυχών περιστατικών και συμπτώσεων; 

Θ. ΡΟΥΣΟΠΟΥΛΟΣ: Κύριε Πρετεντέρη, εγώ δεν θα δώσω…

Γ. ΠΡΕΤΕΝΤΕΡΗΣ: Πέστε μου την ερμηνεία σας γι' αυτό. 
Θ. ΡΟΥΣΟΠΟΥΛΟΣ: Δεν θα δώσω ερμηνεία εάν δεν καταλήξει αυτή η υπόθεση. 

Γ. ΠΡΕΤΕΝΤΕΡΗΣ: Δεν μπορεί να μην σας έχει όμως προβληματίσει αυτό. 
Θ. ΡΟΥΣΟΠΟΥΛΟΣ: Φυσικά και με έχει προβληματίσει. Σας το είπα ήδη από την αρχή. Αλλά το να δώσω ερμηνεία θα είναι ουσιαστικά σαν να κάνω αυτό το οποίο έσπευσαν να κάνουν ορισμένοι μόνο και μόνο για να δημιουργήσουν εντυπώσεις εις βάρος μου. 



Εγώ θα έχω την υπομονή και οφείλω να έχω την υπομονή. Δεν λειτουργώ πια ως δημοσιογράφος. Δεν υποτιμώ κανέναν δημοσιογράφο, αλλά οφείλω από τη θέση τη μικρή που έχω στο πολιτικό σύστημα να είμαι από τη μια υπομονετικός, από την άλλη σοβαρός απέναντι σε κάθε υπόθεση. Εάν δεν ολοκληρωθεί η Εξεταστική Επιτροπή και στη συνέχεια η έρευνα στη Δικαιοσύνη, δεν δικαιούμαι στο πλαίσιο των δημοκρατικών λειτουργιών που πρέπει να λειτουργεί ένας Βουλευτής να πάρω την οποιαδήποτε δημόσια θέση υπέρ ή κατά, όταν μάλιστα θεωρούμαι από κάποιους κατηγορούμενος. 

Γ. ΠΡΕΤΕΝΤΕΡΗΣ: Ως προς το ποινικό σκέλος. 

Θ. ΡΟΥΣΟΠΟΥΛΟΣ: Αντιλαμβάνεστε… 

Γ. ΠΡΕΤΕΝΤΕΡΗΣ: Ως προς το πολιτικό σκέλος έχετε κάθε… 
Θ. ΡΟΥΣΟΠΟΥΛΟΣ: Ως προς το πολιτικό σκέλος σας είπα. 

Γ. ΠΡΕΤΕΝΤΕΡΗΣ: Υποχρέωση έχετε να πάρετε θέση. 
Θ. ΡΟΥΣΟΠΟΥΛΟΣ: Σας είπα ως προς το πολιτικό σκέλος. 

Γ. ΠΡΕΤΕΝΤΕΡΗΣ: Και να πείτε ότι αυτό είναι ένα σκάνδαλο και το οποίο έχει πολιτικές ευθύνες. 
Θ. ΡΟΥΣΟΠΟΥΛΟΣ: Σας είπα. Όχι, κ. Πρετεντέρη, επιτρέψτε μου να πω αυτό που εγώ νομίζω, όχι αυτό που θέλετε εσείς. 

Γ. ΠΡΕΤΕΝΤΕΡΗΣ: Προφανώς. Λέω τι θα έλεγα εγώ στη θέση σας. 

Θ. ΡΟΥΣΟΠΟΥΛΟΣ: Ναι. Εγώ σας είπα ποια είναι η δική μου αντίληψη από την έρευνα η οποία έχει γίνει ενόσω ήμουν Κυβερνητικός Εκπρόσωπος και εμμένω σε αυτήν για τις υπογραφές των δυο Υπουργών. Αυτήν την επανέλαβα ήδη δυο φορές. 

Γ. ΠΡΕΤΕΝΤΕΡΗΣ: Διαφημίσεις και επιστρέφουμε.
ΔΙΑΛΕΙΜΜΑ

Γ. ΠΡΕΤΕΝΤΕΡΗΣ: Κύριε Ρουσόπουλε, σ’ αυτή τη μεγάλη ζημιά που έκανε στην κυβέρνηση στην οποία μετείχατε ως προσφάτως  η υπόθεση του Βατοπαιδίου, πέρα από την γενική πολιτική ζημιά, σας απέδιδαν και προσωπικές ευθύνες. Ένα πολύ υψηλό ποσοστό, 70% περίπου των ερωτηθέντων, νομίζω είναι από τα πιο συντριπτικά ποσοστά που έχω δει σε δημοσκοπήσεις, και τις παρακολουθώ αρκετά χρόνια.



Μου λέτε ότι εσείς δεν είχατε καμία εμπλοκή στην υπόθεση.  Γιατί πιστεύετε ότι αυτό το 70% απεφάνθη ότι η βασική ευθύνη του Βατοπαιδίου είναι δική σας; Και μη μου πείτε το ΠΑΣΟΚ πάλι, γιατί  πολύ πριν καταθέσει η αντιπολίτευση το αίτημα για σύσταση προανακριτικής Επιτροπής προέκυψε το ποσοστό αυτό. 
Θ. ΡΟΥΣΟΠΟΥΛΟΣ: Νομίζω ότι εμμέσως το έχω απαντήσει, αλλά θα δώσω μια ολοκληρωμένη απάντηση. Όταν επί δυο μήνες έχω στοχοποιηθεί από ένα συγκεκριμένο ηλεκτρονικό μέσο ενημέρωσης, μια τηλεόραση, καθημερινώς επί δυο μήνες, από κάποια έντυπα, ως ο συντονιστής αυτής της ιστορίας, από το ΠΑΣΟΚ το οποίο δεν είναι η προανακριτική των τελευταίων 10-15 ημερών, είναι και οι ερωτήσεις και οι δηλώσεις στελεχών του ΠΑΣΟΚ και ούτω καθ' εξής. Γιατί καθημερινώς ήταν στελέχη του ΠΑΣΟΚ στα κανάλια και έλεγαν «ο Ρουσόπουλος συντονιστής..» κτλ.



Όταν λοιπόν έχει δημιουργηθεί αυτή η εικόνα και από την πλευρά μου δεν έχει υπάρξει καμία απάντηση και εξήγησα προηγουμένως ότι σεβάστηκα πάντοτε το βήμα του κυβερνητικού εκπροσώπου και δεν μίλησα για τα προσωπικά μου θέματα, διότι θεωρούσα ότι όταν είσαι κυβερνητικός εκπρόσωπος οφείλεις να τηρείς τις αποστάσεις και να βάζεις τα όριά τους…
Γ. ΠΡΕΤΕΝΤΕΡΗΣ: Πάντως δεν είναι προσωπικό θέμα αυτό. 
Θ. ΡΟΥΣΟΠΟΥΛΟΣ: Ήταν πολύ προσωπικό κ. Πρετεντέρη. 
Γ. ΠΡΕΤΕΝΤΕΡΗΣ: Ήταν ένα βαθύ πολιτικό θέμα. 
Θ. ΡΟΥΣΟΠΟΥΛΟΣ: Βεβαίως, για το πολιτικό θέμα μίλησα. Αν ανατρέξετε στο press room θα δείτε ότι για το πολιτικό θέμα μίλησα και αναλυτικά μάλιστα. 
Γ. ΠΡΕΤΕΝΤΕΡΗΣ: Κατά τρόπο αθωωτικό των Υπουργών. 
Θ. ΡΟΥΣΟΠΟΥΛΟΣ: Αυτό το οποίο πιστεύει η κυβέρνηση, αυτό το οποίο πιστεύω και εγώ, αυτό είπα στο press room. Σε ό,τι αφορά τον εαυτό μου όμως δεν είχα την ευκαιρία να μιλήσω κ. Πρετεντέρη. Και γι’ αυτό και δήλωσα στην παραίτησή μου προς τον Πρωθυπουργό ότι τώρα θα μπορώ ελεύθερος να υπερασπιστώ τον εαυτό μου. Και αυτό ξεκίνησα να κάνω από την επόμενη μέρα που έφυγα από την θέση του Υπουργού. 
Γ. ΠΡΕΤΕΝΤΕΡΗΣ: Γιατί αυτή η επίθεση εναντίον σας; 
Θ. ΡΟΥΣΟΠΟΥΛΟΣ: Σ’ αυτό θα πρέπει ν’ αναρωτηθεί κανένας… 
Γ. ΠΡΕΤΕΝΤΕΡΗΣ: Εσείς αποδίδετε την υπόθεση, αν κατάλαβα καλά, θεωρείτε ότι εσείς δεν είχατε καμία εμπλοκή, αν μπορώ να ερμηνεύσω την σκέψη όσων μου είπατε ως τώρα.. 
Θ. ΡΟΥΣΟΠΟΥΛΟΣ: Δεν είναι τι θεωρώ, είναι τι ακριβώς έχει συμβεί, αυτό το οποίο σας λέω. 
Γ. ΠΡΕΤΕΝΤΕΡΗΣ: Εντάξει, αυτή είναι η εκδοχή σας, ότι δεν είχατε καμία ανάμιξη στην υπόθεση.. 
Θ. ΡΟΥΣΟΠΟΥΛΟΣ: Αυτή είναι όντως η δική μου η άποψη, αυτή είναι η δική μου εκδοχή αν θέλετε αυτή την λέξη, αλλά αυτή είναι και η πραγματικότης. 
Γ. ΠΡΕΤΕΝΤΕΡΗΣ: Εγώ θα μείνω στη λέξη «εκδοχή γιατί δεν μπορώ να ξέρω την άλλη άποψη. Λοιπόν, η εκδοχή αυτή την οποία μου θέτετε υπ' όψιν και την οποία την ακούν και οι τηλεθεατές, αν πείθονται είναι μια άλλη ιστορία, παρ’ όλα αυτά αυτή η εκδοχή σας έφερε σε μια πολύ δύσκολη πολιτική θέση. 
Θ. ΡΟΥΣΟΠΟΥΛΟΣ: Υπάρχει μια καταγγελία εναντίον μου συγκεκριμένη κ. Πρετεντέρη; Μπορείτε να μου πείτε; Μία συγκεκριμένη καταγγελία. Συγκεκριμένη. 
Γ. ΠΡΕΤΕΝΤΕΡΗΣ: Κοιτάξτε, και το αίτημα της αντιπολιτεύσεως νομίζω ήταν να διερευνηθεί ο ρόλος σας στην όλη υπόθεση. 
Θ. ΡΟΥΣΟΠΟΥΛΟΣ: Να διερευνηθεί και πάμε σε προανακριτική. Επιτρέψτε μου να πω ότι ήταν ανήθικο το αίτημα διότι η Εξεταστική Επιτροπή διερευνά την υπόθεση σε βάθος χρόνου, δηλαδή επί ΠΑΣΟΚ που ξεκίνησε μέχρι σήμερα, ενώ η προανακριτική γνωρίζετε πολύ καλά γιατί έχετε εμπειρία και γνωρίζετε και το Σύνταγμα, ότι δεν ερευνά τίποτα από την περίοδο του ΠΑΣΟΚ, από τότε δηλαδή που αποδόθηκε η κυριότητα στη Μονή Βατοπαιδίου και πάει να στοχεύσει σε πρόσωπα. Σε μένα γιατί στόχευσαν κ. Πρετεντέρη; Σας είπα, από τέσσερις κούτες δικογραφία οι καταγγελίες είναι δύο: Φορείς που ζήτησαν να με δημιουργούν,  κατόπιν δικού τους αιτήματος τους είδα και τους έστειλα στον αρμόδιο Υπουργό και το γεγονός ότι ήρθε μια φορά στο σπίτι μου ο ηγούμενος Εφραίμ. 



Αυτές οι καταγγελίες πιστεύετε εσείς ότι σε μια ευνομούμενη κοινωνία είναι αρκετές για να στείλουν έναν Υπουργό στο Ειδικό Δικαστήριο ή ένα βήμα πριν το Ειδικό Δικαστήριο; 
Γ. ΠΡΕΤΕΝΤΕΡΗΣ: Αν μη τι άλλο είναι ενδεχομένως αρκετές για ν’ αποφανθεί η Βουλή. 
Θ. ΡΟΥΣΟΠΟΥΛΟΣ: Είναι ή δεν είναι πολιτική στοχοποίηση αυτή για την εξόντωση ενός Υπουργού και για να χτυπηθεί η κυβέρνηση; 
Γ. ΠΡΕΤΕΝΤΕΡΗΣ: Ενδεχομένως είναι αρκετές για ν’ αποφανθεί η Βουλή,  και η Νέα Δημοκρατία αποχωρώντας από την Βουλή δεν έδωσε στην Βουλή το δικαίωμα ν’ αποφανθεί.
Θ. ΡΟΥΣΟΠΟΥΛΟΣ: Η Νέα Δημοκρατία είπε κάτι πολύ ξεκάθαρο: Έχουν μια λογική αλληλουχία όλα τα βήματα. Η Δικαιοσύνη είναι πρώτη. Πάντοτε είχαμε αυτή τη θέση και την έχουμε. υποχωρήσαμε σ’ αυτή την θέση για έναν λόγο μόνο: Διότι υπήρξε η παραίτηση δυο Αντιεισαγγελέων. Είπαμε λοιπόν ότι προχωρούμε σε Εξεταστική Επιτροπή παρ’ ότι δεν έχει ολοκληρωθεί η έρευνα. 
Γ. ΠΡΕΤΕΝΤΕΡΗΣ: Μου λέτε συνεπώς ότι η διερεύνηση της υπόθεσης έγινε για λόγους σκοπιμότητας. 
Θ. ΡΟΥΣΟΠΟΥΛΟΣ: Όχι κ. Πρετεντέρη, είπαμε ξεκάθαρα –τα είπε και ο Πρωθυπουργός- από τη στιγμή που δυο Αντιεισαγγελείς παραιτήθηκαν και δημιουργήθηκαν εντυπώσεις εις βάρος της κυβέρνησης, γιατί εδώ που τα λέμε εντυπώσεις εις βάρος της κυβέρνησης δημιουργήθηκαν, οφείλαμε να κινηθούμε μ’ ένα πολύ συγκεκριμένο τρόπο. 



Είπαμε λοιπόν «ναι» στην Εξεταστική Επιτροπή. Κι έρχεται το ΠΑΣΟΚ να προσαυξήσει, και λέει «ναι» στην προανακριτική. Και σας λέω εγώ με τα συγκεκριμένα στοιχεία που αφορούν εμένα: Μπορείτε να μου πείτε αν είναι σοβαρή η πρόταση ενός κόμματος που θέλει να κυβερνήσει, να λέει με δυο μαρτυρίες φορέων, ότι «είδαμε τον Ρουσόπουλο και μας είπε ότι αναρμόδιος» κι ένας άλλος που λέει «πήγα με τον Εφραίμ στο σπίτι του Ρουσόπουλου» να με θεωρούν συντονιστή και ηθικό αυτουργό μιας υπόθεσης; Είναι σοβαρή πολιτική αντιμετώπιση αυτή από την αξιωματική αντιπολίτευση; 
Γ. ΠΡΕΤΕΝΤΕΡΗΣ: Μόνο που θα σας έλεγα, ο αρμόδιος ν’ απαντήσει γι’ αυτό δεν είμαι εγώ, είναι η Βουλή. Η Βουλή μπορούσε ν’ απαντήσει μόνο με μια ψηφοφορία στην οποία η Νέα Δημοκρατία δεν πήγε. Και δεν της επέτρεψε να κάνει αυτή την ψηφοφορία. Διότι σύμφωνα με το Σύνταγμα δεν υπάρχει κανένας άλλος, ούτε ο κ. Σανιδάς, ούτε ο Πρετεντέρης ούτε κανείς τρίτος ο οποίος να μπορεί ν’ αποφανθεί εάν ένας Υπουργός εμπλέκεται σε μια υπόθεση. Μόνο η Βουλή μπορεί να το κάνει αυτό. 
Θ. ΡΟΥΣΟΠΟΥΛΟΣ: Βεβαίως. Και η Βουλή είπε να γίνει Εξεταστική Επιτροπή με την σύμφωνη γνώμη όλων των κομμάτων. 
Γ. ΠΡΕΤΕΝΤΕΡΗΣ: Και μετά είχε δεύτερη ψηφοφορία, της στερήθηκε το δικαίωμα ν’ αποφασίσει. 
Θ. ΡΟΥΣΟΠΟΥΛΟΣ: Μισό λεπτό, είπε η Βουλή να γίνει Εξεταστική Επιτροπή με την σύμφωνη γνώμη όλων των κομμάτων; 
Γ. ΠΡΕΤΕΝΤΕΡΗΣ: Βεβαίως. 
Θ. ΡΟΥΣΟΠΟΥΛΟΣ: Αφού λοιπόν όλα τα κόμματα συμφωνούν στην Εξεταστική Επιτροπή η οποία έχει αρμοδιότητες να καλέσει τον οποιονδήποτε μάρτυρα και να βρει την αλήθεια σε βάθος χρόνου, μάλιστα σε βάθος χρόνου ΠΑΣΟΚικού, κυβερνήσεων ΠΑΣΟΚ, τι νόημα είχε πέραν των εντυπώσεων, αυτό το οποίο έκανε το ΠΑΣΟΚ κ. Πρετεντέρη; 
Γ. ΠΡΕΤΕΝΤΕΡΗΣ: Δεν είναι ένας, πώς να το πω, λίγο άκομψος συμψηφισμός να επιχειρείτε μια υπόθεση, να μην χρησιμοποιήσω τη λέξη «σκάνδαλο» για να μη σας φέρω σε δύσκολη θέση, αλλά έστω για μια υπόθεση η οποία διεκπεραιώθηκε σχεδόν εξ ολοκλήρου επί Νέας Δημοκρατίας, να λέτε ότι και το ΠΑΣΟΚ επειδή του είχε τεθεί το ανάλογο θέμα φέρει ευθύνες;



Διότι το Δημόσιο απεσύρθη από την δίκη επί Νέας Δημοκρατίας. Το Δημόσιο αποφάσισε την ανταλλαγή επί Νέας Δημοκρατίας. Το Δημόσιο βρήκε τα οικόπεδα και τα ακίνητα που αντηλλάγησαν επί Νέας Δημοκρατίας. Η εκτίμηση, η υποεκτίμηση των μεν και η υπερεκτίμηση των άλλων,  έγινε επί Νέας Δημοκρατίας. Και έρχεται η Νέα Δημοκρατία για συμψηφίσει την υπόθεση και θα κλείσω εδώ, γιατί δεν έχει νόημα να επεκταθούμε κι άλλο σ’ αυτό, να λέει ότι «ξέρετε,  να το κουβεντιάσουμε κι απ’ το ΠΑΣΟΚ και πριν τι έγινε κι επί Μητσοτάκη» και δεν ξέρω και ποίου άλλου..



Νομίζω ότι ήταν μια άκομψη επιχείρηση συμψηφισμού η οποία, επιτρέψτε μου την ταπεινή μου γνώμη, στέρησε την δυνατότητα σε όποιους νομίζουν ότι έχει δίκιο η Νέα Δημοκρατία, η κυβέρνησή σας στην προκειμένη περίπτωση αυτή, να υποψιάζονται και να λένε «κάτι θέλουν να κρύψουν». 
Θ. ΡΟΥΣΟΠΟΥΛΟΣ: Κατ' αρχάς μια διευκρίνιση: Δε με φέρνετε καθόλου σε δύσκολη θέση, έχω απολύτως ήσυχη τη συνείδησή μου. Δεύτερον: Υπενθυμίζω ότι αυτά εδώ, αν ήταν η λίμνη Βιστωνίδα και οι περιοχές γύρω απ’ αυτήν, εδόθησαν στην κυριότητα της Μονής Βατοπαιδίου επί ΠΑΣΟΚ. Πρέπει να ερευνηθεί και αυτό. Είπαμε λοιπόν να ερευνηθεί και εκείνη η περίπτωση και η συνέχεια. 
Γ. ΠΡΕΤΕΝΤΕΡΗΣ: Ένα δεύτερο θέμα το οποίο κατά τη γνώμη μου, την δική μου αλλά και πολλών άλλων σας έχει κάνει νομίζω προσωπικά μεγάλη ζημιά, είναι η υπόθεση των «σπιτιών Ρουσόπουλου», να το πω έτσι. Είδα προσφάτως την δήλωση του κ. Νασίκα, ο κ. Νασίκας αν δεν απατώμαι είναι συνδικαλιστής της Νέας Δημοκρατίας, ο οποίος λέει ότι εν πάση περιπτώσει του είπε η μητέρα του, «βρε παιδί μου, αυτός ο Θόδωρος, πόσα σπίτια έχει ανάγκη να έχει;» Και το είπε αυτό η μητέρα του κ. Νασίκα, «τι τα θέλει τόσα σπίτια» ήταν αν δεν απατώμαι η δήλωση. Και το  είπε αυτό η κα Νασίκα, η μητέρα, διότι έχει δημιουργηθεί η εντύπωση, όχι μόνο η εντύπωση, και προκύπτει και με το πόθεν έσχες σας, τα τρία σπίτια σε τρία χρόνια. 



Τρία χρόνια Υπουργός, φτιάξατε τρία σπίτια. Η επίσημη εξήγηση που έχετε δώσει και που υπάρχει και στο πόθεν έσχες σας αλλά υπάρχει και σε μια επιστολή σας προς την εφημερίδα «Τα Νέα», λέτε ότι τα σπίτια αποκτήθηκαν με δάνεια. Το λέω σωστά; 
Θ. ΡΟΥΣΟΠΟΥΛΟΣ: Δεν ξεκινάτε σωστά γιατί εγώ δεν έφτιαξα τρία σπίτια σε τρία χρόνια. 
Γ. ΠΡΕΤΕΝΤΕΡΗΣ: Κατοικήθηκε το ένα το 1984, το 1986 αγοράσατε το άλλο και το 1987 το τρίτο. Σε τρεισήμισι χρόνια. 
Θ. ΡΟΥΣΟΠΟΥΛΟΣ: Όχι κ. Πρετεντέρη, δεν είναι έτσι τα πράγματα. Εδώ υπάρχει μια πλήρης διαστρέβλωση της πραγματικότητας. Από τότε που μπήκα στην πολιτική, και δεν εννοώ από το 2004 που έγινα βουλευτής, εννοώ από τις 25 Αυγούστου του 2000 έως και σήμερα, αγόρασα με την σύζυγό μου ένα σπίτι ισόγειο στο Ψυχικό, να είναι μια καλή περιοχή, στο ισόγειο μιας πολυκατοικίας του 1970 με δυο υψηλά δάνεια. Και εγώ και η σύζυγός μου. 
Γ. ΠΡΕΤΕΝΤΕΡΗΣ: Το 2006 είναι αυτό. 
Θ. ΡΟΥΣΟΠΟΥΛΟΣ: Αυτό έγινε το 2006. Από τότε λοιπόν που μπήκα στην πολιτική, από τις 25 Αυγούστου 2000 έως το 2006, αγόρασα εγώ με τη σύζυγό μου, μισό ο καθένας, ένα σπίτι ισόγειο με υπόγειο στο Ψυχικό. 



Δεύτερον: Η σύζυγός μου πέρυσι αγόρασε ένα σπίτι 59 τ.μ. ισόγειο με άλλο τόσο περίπου υπόγειο, «βίλα» ονομάστηκε σ’ ένα συγκρότημα στην Πάρο. Αυτά είναι τα περιουσιακά στοιχεία τα οποία αγοράστηκαν με δάνεια, δηλωθέντα δε τα περιουσιακά στοιχεία στην πραγματική εμπορική αξία και όχι στην αντικειμενική. Σήμερα ακόμα κ. Πρετεντέρη, 3 χρόνια μετά την αγορά του κυρίως σπιτιού μας, η αντικειμενική αξία είναι χαμηλότερη από αυτήν που δήλωσα εγώ πριν από 3 χρόνια, δηλαδή που είναι η πραγματική και η εμπορική. Αυτά τα περιουσιακά στοιχεία. 



Πολυφωτογραφήθηκε, έδειξαν σε φωτογραφίες ολόκληρη την πολυκατοικία και όχι το ισόγειο στο οποίο μένω και αγόρασα. Πολυφωτογραφήθηκε το σπίτι μου στο Μικροχώρι, το Μικροχώρι είναι ένα χωριουδάκι έξω απ’ το Καπανδρίτι. Εκεί υπάρχει ένα οικόπεδο από το 1982, της συζύγου μου. Εγώ αγόρασα ως δημοσιογράφος το 1998, ακριβώς δίπλα, εφαπτόμενο κτήμα και το 1999 εξέδωσα άδεια και άρχισα να χτίζω ένα σπίτι. 
Γ. ΠΡΕΤΕΝΤΕΡΗΣ: Το 2000 λέτε.. 
Θ. ΡΟΥΣΟΠΟΥΛΟΣ: Το 1999 εξεδόθη άδεια.. 
Γ. ΠΡΕΤΕΝΤΕΡΗΣ: Και χτίστηκε μετά. 
Θ. ΡΟΥΣΟΠΟΥΛΟΣ: Από τότε ξεκίνησε να χτίζεται. Και χτίστηκε τα επόμενα δύο-δυόμισι χρόνια. Πριν καν γίνω Υπουργός, πριν καν γίνω βουλευτής, πριν καν γνωρίζω ότι θα μπω στην πολιτική. Και εν πάση περιπτώσει, με τα εισοδήματα του δημοσιογράφου, εργάστηκα 20 χρόνια στην δημοσιογραφία εγώ και 20 χρόνια η γυναίκα μου. 40 χρόνια στην δημοσιογραφία εκ των οποίων τα περισσότερα στην τηλεόραση. Και γνωρίζετε και εσείς όπως και όλοι οι δημοσιογράφοι της τηλεόρασης, ότι όταν εργάζεσαι στην τηλεόραση οι αμοιβές σου είναι υψηλές. 



Είχα λοιπόν κ. Πρετεντέρη την δυνατότητα από τις υψηλές αμοιβές της δημοσιογραφίας, ν’ αποκτήσω κάποια περιουσιακά στοιχεία τα οποία και πολυφωτογραφήθηκαν και προφίλ και ανφάς και από ελικόπτερα και από πλάγια κι από δεξιά κι από αριστερά και δόθηκε η εντύπωση στους πολίτες ότι αυτά απεκτήθησαν ενώ ήμουν Υπουργός ή βουλευτής. Ουδέν ψευδέστερον, έχω κάνει επιστολή στην εφημερίδα «Τα Νέα», δημοσιεύθηκε στις 22 Σεπτεμβρίου, δεν είναι όμως εκεί το πρόβλημα.. 



Το θέμα είναι ότι η αλήθεια την οποία περιγράφει αυτή η επιστολή, δεν είναι αρεστή σε κάποιους, δεν τους ενδιαφέρει η αλήθεια. Δε θέλουν να δουν την αλήθεια. Ο στόχος ήταν πώς θα σπιλωθεί ο Ρουσόπουλος, πώς θα δημιουργηθεί μια εικόνα τελείως ψευδή στον κόσμο. Αυτή ήταν η δική τους λογική, αυτών που το έκαναν, αυτών οι οποίοι δεν θέλησαν να δουν την αλήθεια. Η δική μου η λογική, ξεκάθαρη, πεντακάθαρη, είναι η εξής –καταλήγω με αυτό: Έχω κ. Πρετεντέρη ουσιαστικά δώσει το πόθεν έσχες όχι από τότε που έγινα βουλευτής και Υπουργός, αλλά από την ημέρα που άρχισα να εργάζομαι. 



Δεν υπάρχει άλλος βουλευτής του ελληνικού Κοινοβουλίου που να έχει δώσει στην δημοσιότητα όλα τα περιουσιακά του στοιχεία με πλήρεις λεπτομέρειες, από τότε που άρχισε να εργάζεται και πάντως 20 χρόνια πριν μπω στην Βουλή και γίνω βουλευτής και Υπουργός. 



Τελευταίο σημείο, επειδή πολλά ειπώθηκαν: Γράφω στην επιστολή μου εκείνη προς τα «Νέα» τον Σεπτέμβριο, ότι ως δημοσιογράφος, και το είπα και τώρα, το ξέρετε, στην τηλεόραση είναι πολύ υψηλές οι αμοιβές, την τελευταία χρονιά που εργάστηκα ως δημοσιογράφος, δηλαδή το 1999, εδήλωσα στην Εφορία εισοδήματα της τάξεως των 288.000 ευρώ, περίπου 100 εκατομμύρια δραχμές τότε. 




Σήμερα αυτά τα εισοδήματα είναι πολύ υψηλά κ. Πρετεντέρη, 10 χρόνια μετά. Δεν τα έχω, σήμερα είμαι στο 1/3 των εισοδημάτων με την βουλευτική αποζημίωση. Δεν παραπονιέμαι, δεν γκρινιάζω, επιλογή μου ήταν να δεχθώ την τιμητική πρόταση του Κώστα Καραμανλής. Αλίμονο εάν το έθετε σ’ αυτή την βάση. Αλλά  είναι δυνατό να λέει κάποιος ότι μετά από τόσα χρόνια εργασίας –ήμουν ή δεν ήμουν ένας από τους πλέον αναγνωρισμένους δημοσιογράφους; Από τον δρόμο με πήρε ο κ. Καραμανλής και μου έκανε πρόταση; Δεν με πήρε από το δρόμο κ. Πρετεντέρη. Και γνωστός δημοσιογράφος ήμουν και καλή δουλειά δόξα τω θεώ έκανα και καλές αμοιβές είχα. Δημιουργούν λοιπόν κάποιοι μια εντύπωση παντελώς ψευδή γι’ αυτό το οποίο με αφορά. 
Γ. ΠΡΕΤΕΝΤΕΡΗΣ: Έχω το εξής ερώτημα να σας θέσω: Εγώ θα δεχθώ ότι τα σπίτια αυτά τα φτιάξατε με τα εισοδήματά σας και με τον δανεισμό στον οποίο αναφέρεστε. Δεν έχω κανένα πρόβλημα να το αμφισβητήσω. 
Θ. ΡΟΥΣΟΠΟΥΛΟΣ: Μα δεν μπορείτε κιόλας και να θέλετε… 
Γ. ΠΡΕΤΕΝΤΕΡΗΣ: Όχι, δεν έχω, δεν είναι εκεί το ζήτημα.. Δε νομίζω καν ότι είναι εκεί το ζήτημα. Νομίζω ότι το ζήτημα είναι σ’ αυτό που έθεσε η μητέρα του κ. Νασίκα, αν μου επιτρέπετε: Ότι ένας άνθρωπος ο οποίος είναι στην πολιτική και ο οποίος είναι Υπουργός, και ο οποίος είναι το δεξιό χέρι του Πρωθυπουργού, να το πω έτσι, δεσμεύεται από ορισμένους κανόνες δημόσιας συμπεριφοράς οι οποίοι δεν μπορούν ν’ απέχουν πάρα πολύ απ’ αυτές του  μέσου Έλληνα.





Και δεν πιστεύω ότι υπάρχουν πολλοί μέσοι Έλληνες οι οποίοι θα μπορούσαν σε ένα διάστημα δύο ετών να πάρουν ένα εκατομμύριο δάνειο ή τρία, ν’ αγοράσουν έστω τα δυο σπίτια που λέτε στο Ψυχικό και στην Πάρο, ν’ αφήσουμε το Καπανδρίτι που πάλι είναι ένα μεγαλοπρεπές σπίτι… 
Θ. ΡΟΥΣΟΠΟΥΛΟΣ: Φτιαγμένο όταν ήμουν δημοσιογράφος όμως, όπως και τα υπόλοιπα περιουσιακά στοιχεία.. 
Γ. ΠΡΕΤΕΝΤΕΡΗΣ: … και να θεωρήσουν αυτοί οι άνθρωποι ότι αυτή είναι  μια συμπεριφορά ενός ανθρώπου που είναι αυτή του μέσου πολίτη. Ξέρετε, δεν μ’ αρέσει να λαϊκίζω, και δε θα λαϊκίσω στην προκειμένη περίπτωση, δεν θα πω ότι πρέπει να ζουν σε τρώγλη οι πολιτικοί. Νομίζω όμως ότι ένας πολιτικός με συμπεριφορές που απέχουν από αυτές του μέσου ψηφοφόρου του, για να σας πω έτσι, δίνει λαβή για σχόλια, για κριτική και για παρερμηνείες σε σχέση με την θέση του και την δουλειά του στην πολιτική. 



Δεν ξέρω αν καταλάβατε αυτό που είπα, νομίζω το καταλάβατε και, σας λέω και πάλι, βρίσκω πολύ αμήχανο να κάθεται ένας άνθρωπος απέναντί μου και να μου λέει «πήρα δάνειο τόσα, τα λεφτά μου ήταν τόσα και δήλωσα τόσα…», το αντιλαμβάνομαι αυτό, από την άλλη όμως υπάρχει μια κοινωνική συμπεριφορά που κρύβεται πίσω απ’ αυτή τη συλλογή ακινήτων, να το πω έτσι, η οποία δεν είναι αυτή του μέσου Έλληνα. 
Θ. ΡΟΥΣΟΠΟΥΛΟΣ: Κατ' αρχήν με προσβάλλει η έννοια της «συλλογής ακινήτων» στην οποία αναφερθήκατε. 
Γ. ΠΡΕΤΕΝΤΕΡΗΣ: Της αγοράς ακινήτων. 
Θ. ΡΟΥΣΟΠΟΥΛΟΣ: Αυτό με προσβάλλει. 
Γ. ΠΡΕΤΕΝΤΕΡΗΣ: Το αποσύρω αν σας προσβάλλει, δεν ήταν η πρόθεσή μου. 
Θ. ΡΟΥΣΟΠΟΥΛΟΣ: Δεύτερον, με προσβάλλει το γεγονός, και γι’ αυτό και προχώρησα στις αγωγές προς τους δημοσιογράφους, ότι η καταγγελία η οποία έγινε όλο αυτό το διάστημα, ήταν απολύτως ψευδής. Σ’ έναν πολιτικό κ. Πρετεντέρη, το χειρότερο που μπορούν να του πουν είναι ότι έβγαλε λεφτά από την πολιτική. Γι’ αυτό και προχώρησα στους δημοσιογράφους, τις οποίες γνωρίζετε. 



Ξαναλέω: Είχα 20 χρόνια εργασίας ως δημοσιογράφος. Καλά αμειβόμενης εργασίας στην τηλεόραση. Ήμουν ένας γνωστός δημοσιογράφος και ξαναλέω και πάλι, ότι τα εισοδήματά μου την τελευταία χρονιά, το 1999 που εργάστηκα…
Γ. ΠΡΕΤΕΝΤΕΡΗΣ: Προχωράτε σε άλλο θέμα όμως. 
Θ. ΡΟΥΣΟΠΟΥΛΟΣ: Θα πάω κι εκεί κ. Πρετεντέρη, διότι εδώ δημιουργείται μια εντύπωση, ότι όλα αυτά έγιναν ενώ ήμουν Υπουργός ή Βουλευτής.  Ενώ ήμουν Υπουργός ή Βουλευτής κ. Πρετεντέρη, ξαναλέω ότι απέκτησα με την σύζυγό μου ένα σπίτι στο οποίο και μένουμε, με υψηλότατα δάνεια. Και τα εισοδήματα των πολλών ετών που είχα αλλά και τα εισοδήματα της συζύγου μου, επίσης  υψηλά αμειβόμενης δημοσιογράφου στην τηλεόραση, μας επέτρεπαν να πάρουμε αυτά τα δάνεια και ν’ αποκτήσουμε αυτό το σπίτι.



Ποια είναι η καταγγελία κ. Πρετεντέρη; Ότι δεν μπορεί να πάρει κάποιος ένα σπίτι το οποίο είναι ισόγειο, υπόγειο, 1ος όροφος, δεν έχει σημασία, και να μείνει με την οικογένειά του ενώ έχει ο ίδιος εργασθεί επί 20 χρόνια στη ζωή του; 
Γ. ΠΡΕΤΕΝΤΕΡΗΣ: Εις ό,τι με αφορά, σας το λέω και πάλι, το επίμαχο σημείο είναι ότι αυτή η συμπεριφορά αφίσταται… 
Θ. ΡΟΥΣΟΠΟΥΛΟΣ: Μα γιατί μιλάμε για συμπεριφορά; 
Γ. ΠΡΕΤΕΝΤΕΡΗΣ: Συμπεριφορά είναι.. Ένας άνθρωπος ο οποίος κάνει μια σειρά από αγορές.. 
Θ. ΡΟΥΣΟΠΟΥΛΟΣ: Ποια είναι η σειρά κ. Πρετεντέρη; Ξαναπείτε μου. 
Γ. ΠΡΕΤΕΝΤΕΡΗΣ: Σας το ξαναλέω πάλι. 
Θ. ΡΟΥΣΟΠΟΥΛΟΣ: Η κύρια κατοικία μου λοιπόν στο Ψυχικό και ένα διαμέρισμα… 
Γ. ΠΡΕΤΕΝΤΕΡΗΣ: Σ’ αυτό που λέει η κα Νασίκα, τι θα της απαντούσατε; «Τόσα σπίτια χρειάζεται ο Θόδωρος;» Τι θα της λέγατε;
Θ. ΡΟΥΣΟΠΟΥΛΟΣ: Η κα Νασίκα άκουσα στην τηλεόραση να λέγουν διάφορα για μένα. Άκουσε και ξανάκουσε και ξανάκουσε να λένε ότι ο Ρουσόπουλος έφτιαξε 4 βίλες. Πού είναι λοιπόν; Σας ξαναλέω: Ένα ισόγειο σπίτι με υπόγειο στο Ψυχικό το 1970 με δύο δάνεια υψηλά και εμού και της συζύγου μου, στην πραγματική εμπορική αξία, διότι ουδέποτε δήλωσα την αντικειμενική αξία, και ένα δεύτερο σπίτι 63 τ.μ. για την ακρίβεια, «βίλα» εμφανίστηκε, με υπόγειο στην Πάρο. 



Αυτά πιστεύετε εσείς, μετά από 20 χρόνια δικά μου στην δημοσιογραφία και 20 χρόνια της συζύγου μου, καλά αμειβόμενοι δημοσιογράφοι, δεν μπορούσαμε να τ’ αποκτήσουμε; 
Γ. ΠΡΕΤΕΝΤΕΡΗΣ: Μα τ’ αποκτήσατε, προφανώς τ’ αποκτήσατε. 
Θ. ΡΟΥΣΟΠΟΥΛΟΣ: Άρα λοιπόν ποιο είναι ακριβώς το ερώτημα το οποίο δημιουργεί την πρόκληση που φαίνεται από την ερώτησή σας; 
Γ. ΠΡΕΤΕΝΤΕΡΗΣ: Να το πω το ερώτημα ξανά: Ήταν πολιτικά σωστό να τ’ αποκτήσετε; 
Θ. ΡΟΥΣΟΠΟΥΛΟΣ: Δηλαδή τι θα έπρεπε να κάνω κ. Πρετεντέρη; 
Γ. ΠΡΕΤΕΝΤΕΡΗΣ: Δεν ξέρω, σας ρωτώ αν μετά απ’ όλα αυτά, αν εσείς θεωρείτε… 
Θ. ΡΟΥΣΟΠΟΥΛΟΣ: Θα έπρεπε να είμαι υποκριτής, να λειτουργήσω υποκριτικά. 
Γ. ΠΡΕΤΕΝΤΕΡΗΣ: Όχι, καθόλου. Θέλω να μου δώστε όμως την απάντηση σ’ αυτό: Θεωρείτε ότι ήταν σωστό πολιτικά αυτό ;
Θ. ΡΟΥΣΟΠΟΥΛΟΣ: Να κάνω εγώ άλλη μια ερώτηση: Έχετε δει πολλά πόθεν έσχες να είναι τόσο αναλυτικά όσο το δικό μου; 
Γ. ΠΡΕΤΕΝΤΕΡΗΣ: Όχι, έχω δει πολλά αναλυτικά και άλλα λιγότερο και άλλα περισσότερο. 
Θ. ΡΟΥΣΟΠΟΥΛΟΣ: Όχι, δεν μιλάω για το πόθεν έσχες από τότε που έγινα βουλευτής. Εγώ έδωσα 20 χρόνια εργασίας στην δημοσιογραφία και τα εισοδήματα τα δικά μου και τα εισοδήματα της συζύγου μου. Έχετε δει να το κάνει άλλος πολιτικός αυτό; Έχετε δει άλλη τέτοια λυσσαλέα επίθεση σε Υπουργό, στη σύζυγό του, στα παιδιά του, στους γονείς του; Έχετε δει από το ’74 και μετά τέτοια λυσσαλέα επίθεση; Γιατί εγώ δεν έχω ξαναδεί. 

Γ. ΠΡΕΤΕΝΤΕΡΗΣ: Θα σας έλεγα ότι αυτό είναι μέρος της πολιτικής και αυτό είναι μέρος της δημοσιότητας. 
Θ. ΡΟΥΣΟΠΟΥΛΟΣ: Αυτή η λυσσαλέα επίθεση η οποία δεν σεβάστηκε ούτε παιδιά ούτε γονείς; Με συγχωρείτε, δεν την έχω ξαναδεί αυτή την συμπεριφορά.
Γ. ΠΡΕΤΕΝΤΕΡΗΣ: Υπάρχουν πολιτικοί οι οποίοι έχουν δεχθεί οξύτατες επιθέσεις, πολύ από αυτούς δε τις έχουν δεχθεί από την παράταξή σας. Και θα έλεγα ότι αυτό επίσης συμβαίνει διότι η Νέα Δημοκρατία ερχόμενη στην κυβέρνηση, δεν ήρθε απλώς υποσχόμενη ότι θα κυβερνήσει διαφορετικά, ήρθε με μια σειρά από κηρύγματα περί ηθικής συμπεριφοράς, περί σεμνότητας και  ταπεινότητας.. 
Θ. ΡΟΥΣΟΠΟΥΛΟΣ: Και πού είναι το ανήθικο στην δική μου συμπεριφορά που καταγγέλλετε κ. Πρετεντέρη; 
Γ. ΠΡΕΤΕΝΤΕΡΗΣ: Δεν είπα ότι είναι ανήθικο, διότι θα με παραπέμψετε στην δήλωση του κ. Βουλγαράκη…
Θ. ΡΟΥΣΟΠΟΥΛΟΣ: Μιλάτε μ’ εμένα, λέγομαι Θεόδωρος Ρουσόπουλος κ. Πρετεντέρη. Εργάστηκα 20 χρόνια στην δημοσιογραφία, δεν με βρήκε ο Καραμανλής στο δρόμο, μου επρότεινε να έρθω στην Νέα Δημοκρατία και ήρθα γιατί ιδεολογικά είμαι σ’ αυτή την παράταξη, εργάστηκα επί  8 χρόνια στην πολιτική, το αποτέλεσμα της εργασίας μου το γνωρίζουν οι Έλληνες πολίτες και οι ψηφοφόροι της Νέας Δημοκρατίας σίγουρα, η σύζυγός μου επίσης γνωστό πρόσωπο εργάστηκε στην τηλεόραση και η κατηγορία σήμερα είναι περί πλουτισμού, το οποίο όχι απλώς δεν αποδεικνύεται και προκαλώ τον οποιονδήποτε να μου δώσει το οποιοδήποτε στοιχείο.



Και να σας πω και κάτι άλλο πιο εύκολο; Είμαι ανοιχτός σε οποιονδήποτε έλεγχο κ. Πρετεντέρη. Εγώ δηλώνω ευθέως, ανοιχτός σε οποιονδήποτε έλεγχο. 

Γ. ΠΡΕΤΕΝΤΕΡΗΣ: Ποιος να τον κάνει τον έλεγχο;
Θ. ΡΟΥΣΟΠΟΥΛΟΣ: Από τα θεσμικά όργανα της πολιτείας. Είτε είναι Επιτροπή Πόθεν Έσχες, είτε είναι Εισαγγελέας… 

Γ. ΠΡΕΤΕΝΤΕΡΗΣ: Μα υποθέτω τον κάνουν. 
Θ. ΡΟΥΣΟΠΟΥΛΟΣ: Εδώ και σε όλα τα μήκη και πλάτη του κόσμου. Και προκαλώ κι αυτούς που με κατηγορούν να κάνουν το ίδιο αν μπορούν. Αυτοί οι οποίοι με καταγγέλλουν, να κάνουν το ίδιο. Να ψαχτούμε λίγο κ. Πρετεντέρη. Εις ό,τι με αφορά είμαι πολύ ανοιχτός και πολύ ελεύθερος. 
Γ. ΠΡΕΤΕΝΤΕΡΗΣ: Μου παρακάμψατε πολύ εύκολα αυτό που σας είπα, ότι η Νέα Δημοκρατία ήρθε στην διακυβέρνηση του τόπου υποσχόμενη σεμνότητα και ταπεινότητα. 
Θ. ΡΟΥΣΟΠΟΥΛΟΣ: Και πού είναι η ανήθικη συμπεριφορά; Ξαναρωτώ, αν αναφέρεστε σ’ εμένα. 

Γ. ΠΡΕΤΕΝΤΕΡΗΣ: Δεν λέω περί ανήθικης συμπεριφοράς, εννοώ μια συμπεριφορά πολιτικών οι οποίοι αποκτούν περιουσιακά στοιχεία, εντυπωσιακά περιουσιακά στοιχεία στην διάρκεια της υπουργίας τους, δεν αποπνέει απαραίτητα σεμνότητα και ταπεινότητα. Αυτό λέω. 
Θ. ΡΟΥΣΟΠΟΥΛΟΣ: Συγνώμη, τα εντυπωσιακά περιουσιακά στοιχεία εις ό,τι με αφορά είναι ένα διαμέρισμα στο ισόγειο πολυκατοικίας 180 τ.μ. με υπόγειο και άλλο ένα διαμέρισμα 63 τ.μ. με υπόγειο στην Πάρο; Αυτά είναι τα εντυπωσιακά περιουσιακά στοιχεία για έναν άνθρωπο που εργάστηκε, προβεβλημένος δημοσιογράφος και καλά αμειβόμενος και αυτός και η σύζυγός του; Στα σοβαρά μου λέτε ότι είναι εντυπωσιακά αυτά τα δυο στοιχεία; 



Εγώ δεν λέω ότι είναι ασήμαντο ένα σπίτι στο Ψυχικό, είναι μια πολύ καλή περιοχή, η πολυκατοικία ξαναλέω, είναι πολύ παλαιά.. Είναι ευτελισμός ψυχής αυτό που κάνω κ. Πρετεντέρη, αλλά το κάνω διότι είμαι στην πολιτική και οφείλω να δίνω απαντήσεις. Και θα συνεχίσω να δίνω απαντήσεις. Γράφτηκε περί 4 βιλών. Πού είναι; Πολυφωτογραφήθηκε ένα σπίτι μου το οποίο φτιάχτηκε όταν ήμουν δημοσιογράφος και παρουσιάζεται σα να φτιάχτηκε όταν ήμουν πολιτικός και Υπουργός. Αυτή η αθλιότης κ. Πρετεντέρη νομίζω ότι πρέπει ν’ απασχολήσει τους πάντες. Όχι μόνον εμένα, αλλά και όλους τους δημοκρατικά σκεπτόμενους πολίτες. 
Γ. ΠΡΕΤΕΝΤΕΡΗΣ: Πολύ ωραία, εγώ καταγράφω αυτή την άποψή σας, βλέπω ότι δεν συμφωνούμε σ’ αυτό τον τομέα και δεν συμφωνούμε όχι στο επίπεδο του αν όντως πήρατε δάνειο.. 
Θ. ΡΟΥΣΟΠΟΥΛΟΣ: Αν με καταγγέλλετε για ανήθικη συμπεριφορά όχι, δεν συμφωνούμε. 
Γ. ΠΡΕΤΕΝΤΕΡΗΣ: Δεν σας καταγγέλλω για ανήθικη συμπεριφορά, είπα απλώς ότι αυτά όλα τα ζητήματα δημιουργούν ερωτηματικά και κάνουν την όποια κυρία στον δρόμο να αισθάνεται ότι η συμπεριφορά του πολιτικού τον οποίο εκπροσωπείτε, αφίσταται από την δική σας. Γιατί εγώ δεν ξέρω ποιος μέσος Έλληνας θα μπορούσε να βάλει ένα εκατομμύριο ευρώ σε δυο χρόνια μέσα δάνειο και να πάει ν’ αγοράσει έστω τα δύο σπίτια τα οποία δέχεστε ή το σπίτι στο Καπανδρίτι. Και θα πρότεινα να πάμε παρακάτω, γιατί αρκετά μείναμε στο θέμα των περιουσιακών στοιχείων και δεν έχω να πω τίποτα άλλο γι’ αυτό.  
Θ. ΡΟΥΣΟΠΟΥΛΟΣ: Θα κλείσω επαναλαμβάνοντας δυο πράγματα: Δέκα χρόνια πριν, το 1999, η φορολογική μου δήλωσε προσέγγιζε τις 300.000 ευρώ. Δέκα χρόνια πριν. Πριν από λίγες εβδομάδες, είδε την δημοσιότητα συμβόλαιο της συζύγου μου ως εργαζόμενη στην δημοσιογραφία, το οποίο αρκούσε για ν’ αγοραστεί το ένα από τα δύο σπίτια αυτά που λέμε. Οι αμοιβές, και το ξέρετε πολύ καλά κι εσείς και όσοι είναι στην τηλεόραση, στην τηλεόραση είναι πολύ υψηλές. 



Εγώ λοιπόν εργάστηκα για πάρα πολλά χρόνια στη ζωή μου, η σύζυγός μου το ίδιο, οι αμοιβές είναι υψηλές, το να πάρουμε αυτά τα δυο περιουσιακά στοιχεία που σας είπα, ούτε τέσσερα ούτε πέντε, ούτε βίλες ούτε πολυτελείς επαύλεις και να έχουμε φτιάξει ό,τι έχουμε φτιάξει στην πορεία της δημοσιογραφικής μας καριέρας, εγώ και εκείνη, επιτρέψτε μου να πω ότι δεν είναι ανήθικη συμπεριφορά, είναι συμπεριφορά διαυγής. Προκάλεσα τον οποιονδήποτε… 
Γ. ΠΡΕΤΕΝΤΕΡΗΣ: Δεν θεωρείτε ότι σας έκανε πολιτικά κακό αυτή η υπόθεση; 
Θ. ΡΟΥΣΟΠΟΥΛΟΣ: Φυσικά κι έκανε πολιτικά κακό. Βεβαίως κάνει κακό, διότι δημιουργείται μια εντύπωση. Εδώ υπάρχουν ΜΜΕ τα οποία δεν δημοσίευσαν την επιστολή που έστειλα στα «Νέα», άλλα την προέβαλλαν αναλυτικά, και ήρθα στη συνέχεια για να γράψουν ότι «απέκτησε ο Ρουσόπουλος τέσσερα σπίτια». Ψευδώς. 



Ένα ψεύδος το οποίο ειλικρινά σας λέω, με κάνει κι εντυπωσιάζομαι. Πώς είναι δυνατόν, όταν έχει δοθεί μια επιστολή τόσο αναλυτική που περιγράφει από το 1988, αγορά διαμερίσματος στην Καισαριανή, 20 χρόνια πριν, έως σήμερα, όλη την κατάσταση την οικονομική εμού και της συζύγου μου, πώς είναι δυνατό να έρχονται κάποιοι ψευδώς να κατασκευάζουν το οτιδήποτε πέραν της πραγματικότητας και να νιώθουν ήσυχοι με τη συνείδησή τους –την δημοσιογραφική συνείδησή τους; 
Γ. ΠΡΕΤΕΝΤΕΡΗΣ: Αυτό είναι δικό τους θέμα. Εγώ πάντως εξακολουθώ να λέω, είναι η άποψή μου και δεν θα με διαψεύσετε γι’ αυτήν, ότι ένας πολιτικό υπόκειται σε διαφορετικούς κανόνες ως προς τις οικονομικές του συναλλαγές από αυτούς στους οποίους υπόκειται ένας κοινός πολίτης. Ακόμα και όταν είναι νόμιμες οι συναλλαγές του, ακόμα κι όταν θεωρεί ηθικές τις συναλλαγές του, ακόμα κι αν τις θεωρεί δέουσες συναλλαγές του, κρίνεται αυστηρότερα. 
Θ. ΡΟΥΣΟΠΟΥΛΟΣ: Επιτρέψτε μου, δεν είναι μόνο νόμιμες. Νόμιμες θα ήταν αν ερχόμουν εδώ και σας έλεγα στην αντικειμενική αξία. Οι συναλλαγές αυτές αποδεικνύονται στην πράξη από εισοδήματα υψηλά εμού και της συζύγου μου όταν ήμαστε δημοσιογράφοι κ. Πρετεντέρη. Εδώ λοιπόν έχουμε έναν άνθρωπο ο οποίος μπήκε στην πολιτική ενώ είχε εργασθεί 20 χρόνια πριν, και τον έχουν βάλει κάποιοι στον τοίχο και τον πυροβολούν. Δικός τους ο λόγος γιατί το κάνουν. Δεν θα με απασχολήσει αυτό, στην πολιτική πρέπει να είσαι έτοιμος για τα καλύτερα και για τα χειρότερα, και συνήθως για τα χειρότερα βεβαίως.



Αλλά είναι δυνατόν να πρέπει ν’ απολογηθεί κάποιος γιατί εργάστηκε στη ζωή του κι έκανε περιουσία; Ν’ απολογηθεί κ. Πρετεντέρη κάποιος που δεν εργάστηκε κι έχει περιουσία. 
Γ. ΠΡΕΤΕΝΤΕΡΗΣ: Όχι, δεν απολογείται γι’ αυτό. Όμως γι ‘αυτό το οποίο ετέθη παραλλήλως, για να προχωρήσω και λίγο τη συζήτησή μας η οποία έχει κολλήσει σ’ αυτή την ιστορία, είναι το θέμα της εργασίας της συζύγου σας. Ήταν ένα άλλο θέμα του οποίου υπεραμύνθηκε  ο κ. Καραμανλής στην Δ.Ε.Θ., είπε ότι είναι αναχρονιστικές και μεσαιωνικές αντιλήψεις όσες θεωρούν ότι υπήρχε ασυμβίβαστο να εργάζεται στην δημοσιογραφία και να είναι εκδότρια εφημερίδων η σύζυγος του Υπουργού Επικρατείας και μετά από μια εβδομάδα παραιτήθηκε η κα Ζαχαρέα, η σύζυγός σας, άρα ούτε εκεί του ‘κατσε καλά η Δ.Ε.Θ. του κ. Καραμανλή. 
Θ. ΡΟΥΣΟΠΟΥΛΟΣ: Επιτρέψτε μου, παραιτήθηκε στον Διευθυντή η κα Ζαχαρέα. Η Μάρα είναι εργαζόμενη δημοσιογράφος και παραιτήθηκε στο μέσον το οποίο εργαζόταν, όχι στον Πρωθυπουργό της χώρας. Ο Πρωθυπουργός της χώρας εξέφρασε μια πολιτική άποψη την οποία πολιτική άποψη πιστεύει νομίζω κάθε δημοκρατικά σκεπτόμενος πολίτης, ότι δηλαδή μια γυναίκα στον 21ο αιώνα δεν μπορεί να είναι παρακολούθημα του συζύγου της κι έχει την δική της αυτόνομη προσωπικότητα. 



Σέβομαι την άλλη άποψη, αλλά αυτή είναι η άποψη την οποία εξέφρασε ο Πρωθυπουργός και συμφωνώ απολύτως. 

Γ. ΠΡΕΤΕΝΤΕΡΗΣ: Η κριτική που ασκήθηκε στην σύζυγό σας δεν έχει να κάνει με φεμινιστικές αντιλήψεις ή φαλλοκρατικές αντιθέτως, εάν δικαιούται ή όχι μια γυναίκα να εργάζεται, αυτά τα έχουμε λύσει στην κοινωνία μας. Αυτό το οποίο συζητήθηκε, και το οποίο είναι πραγματικά ένα ζήτημα, είναι πρώτον εάν υπάρχει ένα ασυμβίβαστο, η γυναίκα του κυβερνητικού εκπροσώπου, του Υπουργού Επικρατείας, του δεξιού χεριού του Πρωθυπουργού, αν μπορεί να έχει μια προβεβλημένη δημοσιογραφική θέση στις ειδήσεις, στην ενημέρωση, αυτό είναι το ένα, και το δεύτερο, βαρύτερο κατά τη γνώμη μου, το αν μπορεί η σύζυγος του κυβερνητικού εκπροσώπου να εκδίδει εφημερίδες.



Και υπενθυμίζω κ. Ρουσόπουλε ότι είστε μια κυβέρνηση η οποία έδωσε προ τριετίας-τετραετίας, μια μεγάλη μάχη για τον περίφημο βασικό μέτοχο όπου τότε θέλατε ν’ απαγορευθεί μέχρι στα ξαδέρφια οποιουδήποτε ανθρώπου είχε συναλλαγές στο Δημόσιο, μέχρι τα ξαδέρφια του να μην μπορούν να εκδίδουν εφημερίδες και να έχουν Μέσα Ενημέρωσης.. Και μπορεί να έχει Μέσα Ενημέρωσης η σύζυγος του Υπουργού; 
Θ. ΡΟΥΣΟΠΟΥΛΟΣ: Κατ' αρχάς δεν είχε Μέσα Ενημέρωσης ……… 
Γ. ΠΡΕΤΕΝΤΕΡΗΣ: Είχε μία εκδοτική επιχείρηση.

Θ. ΡΟΥΣΟΠΟΥΛΟΣ: Από πού προκύπτει ότι είχε σχέση με το δημόσιο κ. Πρετεντέρη; 

Γ. ΠΡΕΤΕΝΤΕΡΗΣ: Λέω, ίσα-ίσα, δεν καταλάβατε την επιχειρηματολογία μου. 

Θ. ΡΟΥΣΟΠΟΥΛΟΣ: Ίσα-ίσα που αυτό το οποίο μου είπατε ως κατηγορία, είναι αυτό το οποίο συνέβη στην αντίθετη κατεύθυνση. Δηλαδή η σύζυγός μου με άλλους 5 δημοσιογράφους αποπειράθηκαν να εκδώσουν ένα εβδομαδιαίο ελεύθερης κυκλοφορία όπως λέγεται free press έντυπο. 
Πριν καν εκδοθεί αποχώρησε και αποχώρησε γενικότερα απ’ τη δημοσιογραφία. Πριν καν εκδοθεί. 

Γ. ΠΡΕΤΕΝΤΕΡΗΣ: Όχι, είχε εκδοθεί το πρώτο φύλλο. 

Θ. ΡΟΥΣΟΠΟΥΛΟΣ: Στο πρώτο φύλλο που εξεδόθηκε, το «πριν καν» είναι σχήμα λόγου, είχε εκδοθεί το πρώτο φύλλο. Στο πρώτο φύλλο που εξεδόθη δεν υπήρχε καθόλου κρατική διαφήμιση. Δεν υπήρχε καμία σχέση με το δημόσιο. Από πού προκύπτει η καταγγελία και η κατηγορία ότι δεν μπορεί ένας δημοσιογράφος και αναρωτιέμαι κ. Πρετεντέρη…

Γ. ΠΡΕΤΕΝΤΕΡΗΣ: Πάλι όμως που απαντάτε σε άλλο ερώτημα και εγώ δεν είπα αυτό. Εγώ είπα το εξής.

Θ. ΡΟΥΣΟΠΟΥΛΟΣ: Ο βασικός μέτοχος έλεγε ότι μέχρι τέταρτο ξάδελφο δεν επιτρέπεται να έχεις εφημερίδα και να έχει σχέση με το δημόσιο. 

Γ. ΠΡΕΤΕΝΤΕΡΗΣ: Είπα ότι ο βασικός μέτοχος θεωρούσε ότι υπάρχει  ασυμβίβαστο ακόμη και σε συγγενικά πρόσωπα μέχρι τρίτου ή δευτέρου, πέμπτου βαθμού. Να έχει σχέση με το δημόσιο το ένα πρόσωπο και το άλλο να βγάζει εφημερίδες. Και υπήρχε ασυμβίβαστο μέχρι τρίτου βαθμού σε αυτό το επίπεδο. Και δεν υπάρχει ασυμβίβαστο όταν η γυναίκα του Υπουργού, η γυναίκα του Υπουργού Επικρατείας, του αρμοδίου για τον Τύπο, βγάζει έντυπα και εφημερίδες; 
Θ. ΡΟΥΣΟΠΟΥΛΟΣ: Ξαναλέω, θα υπήρχε εάν το έντυπο στο οποίο συμμετείχε είχε κρατική διαφήμιση και τότε θα έλεγαν όλοι, α, επηρέασε ο Ρουσόπουλος, αν και εδώ έχουμε έναν ακόμα μύθο, να το συζητήσουμε αν θέλετε, για να πάρει κρατική διαφήμιση. Δεν συνέβη ποτέ αυτό. πρώτον.

Δεύτερον. Παραιτήθηκε και έφυγε απ’ όλα τα μέσα στα οποία εργαζόταν εκείνες τις ημέρες όπως γνωρίζετε. Τρίτον. Η ουσία είναι κ. Πρετεντέρη ότι έχουμε να κάνουμε με μία αναχρονιστική άποψη. Εγώ θα σας πω δύο πράγματα. Ο κ. Παπανδρέου, γιατί το ΠΑΣΟΚ συνηγόρησε πολύ εύκολα σε αυτή την υπόθεση, οψίμως θυμήθηκε ότι η κα Ζαχαρέα είναι σύζυγος του εκπροσώπου της κυβέρνησης και Υπουργού Επικρατείας.

Διότι ο ίδιος ο κ. Παπανδρέου ως αρχηγός αξιωματικής αντιπολίτευσης το 2004 είχε δώσει συνέντευξη στην κα Ζαχαρέα όταν εργαζόταν στο «MEGA». Το ξέχασε; Ένα.

Δεύτερον. Εις ότι αφορά τις σχέσεις μεταξύ του Υπουργού Τύπου και του δημοσιογράφου. Αντιλαμβάνομαι κ. Πρετεντέρη ότι είναι διαφορετικές οι απόψεις και στην Ελλάδα και σε άλλες χώρες. Σέβομαι τη διαφορετική άποψη. Εγώ δε θα κατηγορήσω κανέναν, ούτε βουλευτή της Νέας Δημοκρατίας, είτε άλλο στέλεχος ή άλλο πρόσωπο είπε ότι η Μάρα Ζαχαρέα δεν έπρεπε να δουλεύει ή υπάρχει ασυμβίβαστο. Ειλικρινά σας λέω, δεν κατηγορώ κανέναν. Σέβομαι την άλλη άποψη.

Θα πω δύο παραδείγματα επιτρέψτε μου σε 30 δευτερόλεπτα. 

Γ. ΠΡΕΤΕΝΤΕΡΗΣ: Μια στιγμή, λέτε σέβομαι και προφανώς το σέβεστε, δημοκρατία έχουμε, υποθέτω η κριτική που σας ασκείτε είναι εξίσου σεβαστή με τις απαντήσεις που δίνετε. Δεν υπάρχει κανείς που δικαιούται περισσότερο σεβασμό από τον άλλον. Αυτό είναι σαφές. Αυτό που θέλω να πω είναι το εξής: Υπάρχουν μια σειρά από ζητήματα τα οποία προέκυψαν εις ότι σας αφορούν όλο αυτό τον καιρό, είπαμε για το Βατοπαίδιο, είπαμε για τα σπίτια, είπαμε για την επαγγελματική δραστηριότητα της συζύγου σας, τα οποία άναβαν φωτιές. 



Σε όλη αυτή την πορεία, όλα αυτά που άνοιγαν φωτιές εσείς για το καθένα απ’ αυτά μου λέτε και το καταλαβαίνω, αυτή είναι η άποψή σας, ότι εγώ είμαι εντάξει, εγώ δεν έκανα τίποτα λάθος. Και σέβομαι και αυτούς που λένε τα αντίθετα. 

Θ. ΡΟΥΣΟΠΟΥΛΟΣ: Και την αποδεικνύω με στοιχεία. 

Γ. ΠΡΕΤΕΝΤΕΡΗΣ: Εν πάση περιπτώσει, το δέχομαι αυτό. 

Θ. ΡΟΥΣΟΠΟΥΛΟΣ: Που σημαίνει όταν απ’ την άλλη πλευρά λένε ψεύδη, εγώ μιλώ με στοιχεία.

Γ. ΠΡΕΤΕΝΤΕΡΗΣ: Τότε γιατί η κα Ζαχαρέα παραιτήθηκε δύο φορές αν δεν απατώμαι, παραιτήθηκε λόγω αυτής της κριτικής; 

Θ. ΡΟΥΣΟΠΟΥΛΟΣ: Ήταν η πρώτη φορά που παραιτήθηκε λόγω αυτής της κριτικής. Την προηγούμενη φορά είχε σταματήσει να λέει το κεντρικό δελτίο ειδήσεων του «MEGA». Θα σας θυμίσω…

Γ. ΠΡΕΤΕΝΤΕΡΗΣ: Άρα είχε βάση αυτή  κριτική. Σας έφερε σε δύσκολη θέση. Σας δημιούργησε πρόβλημα. 

Θ. ΡΟΥΣΟΠΟΥΛΟΣ: Κύριε Πρετεντέρη, η Μάρα Ζαχαρέα έγραψε μια δήλωση στην οποία ανέφερε ότι μένει στο σπίτι της διότι θέλει την ψυχική και οικογενειακή γαλήνη περισσότερο απ’ οτιδήποτε άλλο.

Γ. ΠΡΕΤΕΝΤΕΡΗΣ: Εσάς σας δημιούργησε πρόβλημα αυτό; 

Θ. ΡΟΥΣΟΠΟΥΛΟΣ: Πάμε να δούμε αυτό.

Γ. ΠΡΕΤΕΝΤΕΡΗΣ: Πολιτικά, αφήστε το προσωπικό, το οικογενειακό. 

Θ. ΡΟΥΣΟΠΟΥΛΟΣ: Αυτό είναι το κρίσιμο ερώτημα. Κοιτάξτε, ότι μπορεί κάποιοι να σκεφτόντουσαν διάφορα πράγματα, φυσικά κ. Πρετεντέρη, δεν είμαι τυφλός, ούτε αφελής. Είναι πολύ πιθανόν κάποιοι να σκεφτόντουσαν ότι όταν ο Γιάννης Πρετεντέρης βγαίνει στο παράθυρο δίπλα στη Μάρα Ζαχαρέα που έλεγε το κεντρικό δελτίο ειδήσεων του «MEGA», μπορεί να έχουν συνεννοηθεί να πει εναντίον ενός Υπουργού ο Πρετεντέρης αντί να το πει η Ζαχαρέα. 
Νομίζω ότι αυτό θα ήταν σίγουρα στο μυαλό της καχύποπτης λογικής…

Γ. ΠΡΕΤΕΝΤΕΡΗΣ: Λίγο δύσκολο. 

Θ. ΡΟΥΣΟΠΟΥΛΟΣ: Για πείτε μου, με ποιον άλλον στο παράθυρο στο «MEGA». Εγώ πιστεύω με κανέναν. 
Γ. ΠΡΕΤΕΝΤΕΡΗΣ: Εγώ δεν έχω να πω κάτι αν είχε συνεννοηθεί, αλλά αυτό που έχω να πω είναι ότι το εξής. Αυτό το οποίο προκάλεσε στην προκειμένη περίπτωση…

Θ. ΡΟΥΣΟΠΟΥΛΟΣ: Να σας δώσω δύο παραδείγματα που αποδεικνύουν.

Γ. ΠΡΕΤΕΝΤΕΡΗΣ: Αυτό το οποίο προκάλεσε στην προκειμένη περίπτωση, είναι ότι εσείς και η σύζυγός σας, ότι στο παιχνίδι επιρροής που παίζεται στον Τύπο ο κυβερνητικός εκπρόσωπος και η σύζυγός του αποτελούσαν, πώς να το πω, ένα δίδυμο, το οποίο μπορούσε να επηρεάζει κανάλια, μπορούσε να επηρεάζει ενδεχομένως πολιτικές εξελίξεις. Μπορούσε να επηρεάζει την κριτική εναντίον ενός ή εναντίον του άλλου. 



Και εγώ δε θέλω να μου πείτε αν αυτό συνέβαινε, γιατί θα μου πείτε δε συνέβαινε. 

Θ. ΡΟΥΣΟΠΟΥΛΟΣ: Δώστε μου ένα λεπτό να σας απαντήσω. Εγώ θα σας απαντήσω με παραδείγματα συγκεκριμένα κ. Πρετεντέρη. 

Γ. ΠΡΕΤΕΝΤΕΡΗΣ: Θέλω να μου πείτε εάν ήσασταν απέξω εσείς, δημοσιογράφος, δεν ήσασταν στην πολιτική και βλέπατε να συμβαίνει αυτό, θα βάζατε σε τέτοιες σκέψεις το μυαλό σας ή όχι; 

Θ. ΡΟΥΣΟΠΟΥΛΟΣ: Κύριε Πρετεντέρη δεν είμαι δημοσιογράφος. 

Γ. ΠΡΕΤΕΝΤΕΡΗΣ: Την εποχή που ήσασταν.

Θ. ΡΟΥΣΟΠΟΥΛΟΣ: Το δήλωσα το 2000. Σε πολλές σκέψεις να έβαζα το μυαλό μου, αλλά απ’ την άλλη πλευρά θα προσπαθούσα να αποτυπώσω πραγματικά γεγονότα, όταν πρώτον, η Μάρα Ζαχαρέα έλεγε δελτίο ειδήσεων στο «MEGA» πολύ προτού γίνω βουλευτής και Υπουργός. Μπορεί να ήταν δελτία ειδήσεων του Σαββατοκύριακου. 

Είπε κεντρικό δελτίο ειδήσεων στο «MEGA» και δεν πιστεύω κάποιος από τους κυρίους Λαμπράκη, Μπόμπολα, Βαρδινογιάννη, Τεγόπουλο το συγχωρεμένο, να υπολόγιζαν ότι θα ζητούσαν μια χάρη από εμένα και θα τους την έκανα, γι’ αυτό έβαλαν τη σύζυγό μου να λέει δελτίο ειδήσεων στο «MEGA». Θεωρώ ότι είναι αδιανόητο να το σκεφτεί κανένας.

Τρίτον. Δύο παραδείγματα. Σας είπα του κ. Παπανδρέου ότι έδωσε συνέντευξη στη Μάρα Ζαχαρέα, ενώ ήταν και σύζυγος Υπουργού και ο ίδιος αρχηγός της αντιπολίτευσης. Ξέρετε κ. Πρετεντέρη ότι το «MEGA» ήταν από τα μέσα ενημέρωσης και αυτό αποδεικνύει ότι εγώ ποτέ δεν ενέπλεξα το θεσμικό μου ρόλο με τη σύζυγό μου και το επάγγελμά της και αντιστοίχως και εκείνη, ήταν ένα από τα μέσα ενημέρωσης που στις 8 παρά ένα λεπτό μιας Κυριακής πριν από μερικά χρόνια, έλεγαν ότι ο Καραμανλής θα προτείνει τον τάδε για Πρόεδρο Δημοκρατίας και ο Καραμανλής πρότεινε τον Παπούλια. 

Αυτό δεν αποδεικνύει ότι εγώ κρατούσα το θεσμικό μου ρόλο και η σύζυγός μου απ’ την άλλη πλευρά το δικό της επαγγελματικό ρόλο; Θα μου πείτε, σε πιστεύουν όλοι; Όχι, δεν με πιστεύουν όλοι. Είμαι βέβαιος κ. Πρετεντέρη.

Γ. ΠΡΕΤΕΝΤΕΡΗΣ: Χαίρομαι που το λέτε αυτό. 

Θ. ΡΟΥΣΟΠΟΥΛΟΣ: Δεν με πιστεύουν όλοι. Είμαι βέβαιος.

Γ. ΠΡΕΤΕΝΤΕΡΗΣ: Χαίρομαι που το λέτε, αλλά αυτό είναι το ζητούμενο. Ξέρετε, αυτό που σας είπα πριν, ότι για το Βατοπαίδιο μου λέτε δεν με πιστεύουν. 

Θ. ΡΟΥΣΟΠΟΥΛΟΣ: Δεν σας είπα δεν με πιστεύουν, με συγχωρείτε. Για το Βατοπαίδιο σας είπα ποια είναι τα πραγματικά δεδομένα και είπα ότι διαμορφώνεται μια εικόνα η οποία εικόνα συνήθως είναι πάρα πολύ μεγάλη και με την πορεία του χρόνου αποδεικνύονται τα πράγματα. 

Να μη θυμηθούμε τι εικόνα διαμορφώθηκε για την υπόθεση Ζαχόπουλου κ. Πρετεντέρη και τι έμεινε στην πορεία. Να σας πω το τελευταίο παράδειγμα; Γιατί είπατε για το βασικό μέτοχο. Κύριε Πρετεντέρη, η Μάρα Ζαχαρέα η σύζυγός μου εδώ και περίπου, είμαστε μαζί από το 1989, σχεδόν 20 χρόνια, τη γνώρισα και με γνώρισε ως δημοσιογράφο. Δεν θα είχαμε γνωριστεί.

Στην πορεία μου έγινε μια τιμητική πρόταση και μπήκα στην πολιτική. Υπέστη πολλά δεινά όπως όλοι γνωρίζουν πια, εξαιτίας της δικής μου θέσης. Αδιαμαρτύρητα. Φτάσαμε στο σημείο να υπάρχει το θέμα του βασικού μετόχου στο οποίο αναφερθήκατε, να παρουσιάζει κεντρικό δελτίο ειδήσεων στο «MEGA» και να με έχει ανασχηματίσει εμένα από τη θέση του Υπουργού Επικρατείας δύο ή τρεις φορές.

Αυτό δεν αποδεικνύει ότι ο καθένας έκανε τη δουλειά του στο χώρο του, χωρίς να μπλέκεται στα πόδια του άλλου. Όντως θα υπάρχουν ερωτήματα σε πολλούς κ. Πρετεντέρη. Το σέβομαι. Αλλά ας σεβαστούν και το γεγονός ότι λειτουργήσαμε όχι ως ένα δίδυμο όπως το παρουσιάσατε στην ερώτησή σας που είχε κάποιους άλλους στόχους, γιατί ούτε ο ένας, ούτε ο άλλος είχαν βρεθεί από το δρόμο ξαφνικά στα υψηλά. 

Γ. ΠΡΕΤΕΝΤΕΡΗΣ: Αποδεικνύει όμως κάτι περισσότερο, το οποίο σας το είπα πριν και ίσως δεν το σημειώσατε. Ότι δεν έχει κανένα λόγο, επιτρέψτε μου να το πω αυτό, η σύζυγος του Υπουργού Επικρατείας να λέει ειδήσεις. Σας υπενθυμίζω ότι η σύζυγος του Πρωθυπουργού εργάζεται. Είναι γιατρός αν δεν απατώμαι και εργάζεται σε κάποιο νοσοκομείο. Δεν ετέθη ποτέ θέμα για τη σύζυγο του Πρωθυπουργού. Άρα, δεν είμαστε μια αναχρονιστική  κοινωνία με μεσαιωνικές αντιλήψεις όπως ο ίδιος ο Πρωθυπουργός είπε. 

Θ. ΡΟΥΣΟΠΟΥΛΟΣ: Όχι, κάνετε λάθος. Επιτρέψτε μου να πω ότι ετέθησαν θέματα για συζύγους άλλων Υπουργών και ο Υπουργός ο συγκεκριμένος, δεν θα πω το όνομά του σήμερα, έχει κάνει και αγωγή σε βουλευτή του ΠΑΣΟΚ γιατί έθεσε το θέμα. 

Γ. ΠΡΕΤΕΝΤΕΡΗΣ: Πολύ δευτερεύοντα ζητήματα. Λέω, αυτό το οποίο…

Θ. ΡΟΥΣΟΠΟΥΛΟΣ: Σημαντικά για την κάθε οικογένεια όμως.

Γ. ΠΡΕΤΕΝΤΕΡΗΣ: Πολύ σωστά, αλλά ουδείς είπε ότι έχει ασυμβίβαστο η κα Καραμανλή να πηγαίνει να δουλεύει στο νοσοκομείο της. Ουδείς το είπε αυτό. 

Θ. ΡΟΥΣΟΠΟΥΛΟΣ: Έχουμε όμως αντίστοιχα φαινόμενα. Εγώ σας είπα ότι σέβομαι την άλλη άποψη, αλλά έχουμε αντίστοιχα φαινόμενα και στις Ηνωμένες Πολιτείες και στη Γαλλία. Παραδείγματα που χρησιμοποιήθηκαν, η συν σύζυγος του νυν Υπουργού Εξωτερικών είναι Αντιπρόεδρος της κρατικής τηλεόρασης. 

Γ. ΠΡΕΤΕΝΤΕΡΗΣ: Είναι κρατική θέση.

Θ. ΡΟΥΣΟΠΟΥΛΟΣ: Και αν μου πείτε ότι είναι κρατική πολιτική θέση, φανταστείτε εγώ ως Υπουργός Επικρατείας να διόριζα τη σύζυγό μου Πρόεδρο ή Αντιπρόεδρο στην «ΕΡΤ».

Γ. ΠΡΕΤΕΝΤΕΡΗΣ: Αυτό είναι πιο ευθύ. Είναι πολιτική θέση.

Θ. ΡΟΥΣΟΠΟΥΛΟΣ: Τι θα πει πιο ευθύ κ. Πρετεντέρη;

Γ. ΠΡΕΤΕΝΤΕΡΗΣ: Θα κρινόταν η κυβέρνηση για την επιλογή της.

Θ. ΡΟΥΣΟΠΟΥΛΟΣ: Επιτρέψτε μου να πω ότι αυτό θα ήταν μία λογική νεποτισμού. 

Γ. ΠΡΕΤΕΝΤΕΡΗΣ: Εγώ αυτό θα έγραφα και αυτό θα έλεγα. Αλλά θα ήταν μια πολιτική κριτική. 

Θ. ΡΟΥΣΟΠΟΥΛΟΣ: Θα ήταν νεποτισμός. Στην Αμερική, η Κριστιάνα Μαρπούρ, τη γνωρίζουμε όλοι. Ήταν ή δεν ήταν ο σύζυγός της εκπρόσωπος του State Department για πάρα πολλά χρόνια; Και πάρα πολλοί δημοσιογράφοι.

Γ. ΠΡΕΤΕΝΤΕΡΗΣ: Και η τότε Κριστιάνα Μαρπούρ δεν είχε καμία κεντρική συμμετοχή στο CNN, αλλά έκανε αποστολές στο Νέο Δελχί και γύρω-γύρω. 
Θ. ΡΟΥΣΟΠΟΥΛΟΣ: Και εγώ θα πω ότι δεν είχε καμιά κεντρική θέση η κα Ζαχαρέα, διότι δεν καθόριζε το δελτίο ειδήσεων, ο Διευθυντής το καθόριζε και απλώς το παρουσίαζε. Έχει νόημα κ. Πρετεντέρη; Σημασία έχει ότι υπάρχουν διαφορετικές απόψεις. Οι μεν που λένε ότι υπάρχει ασυμβίβαστο, οι δε και σε αυτούς συγκαταλέγομαι και εγώ, που λένε ότι αν ο καθένας κάνει σοβαρά τη δουλειά του και είναι προσεκτικός και δεν μπλέκει τον ρόλο του στον ρόλο του άλλου, τότε τα πράγματα μπορούν να οδηγηθούν στον 21ο αιώνα με πιο δημοκρατική νοοτροπία.

Γ. ΠΡΕΤΕΝΤΕΡΗΣ: Επιτρέψτε μου να πω ότι και η άλλη άποψη στην οποία εγώ εκφράζω, τη θεωρώ εξίσου δημοκρατική, διαφημίσεις και επιστρέφουμε.

ΔΙΑΦΗΜΙΣΕΙΣ

Γ. ΠΡΕΤΕΝΤΕΡΗΣ: Τελευταίο μέρος της κουβέντας μας με τον κ. Θόδωρο Ρουσόπουλο. Έπεσε και λίγο η ένταση με το 7λεπτο διάλειμμα.

Θ. ΡΟΥΣΟΠΟΥΛΟΣ: Έγινε και αργά τη νύχτα. 

Γ. ΠΡΕΤΕΝΤΕΡΗΣ: Θα πάω σε ένα τελευταίο κεφάλαιο κ. Ρουσόπουλε, στις κατηγορίες του κ. Καρατζαφέρη, του αρχηγού του ΛΑΟΣ στη Βουλή, αλλά όχι μόνο αυτού, λέω αυτού γιατί διατυπώθηκαν στη Βουλή, άρα διατυπώθηκαν επισήμως, τις έχω διαβάσει και σε εφημερίδες, τις έχω ακούσει και από άλλους πολιτικούς, φίλους και αντιπάλους σας.



Περί της υπάρξεως ενός συστήματος Ρουσόπουλου στην ενημέρωση, το οποίο αυτό σύστημα Ρουσόπουλου κατά τον κ. Καρατζαφέρη διανέμει το κρατικό χρήμα για να προωθεί συγκεκριμένους εκδότες, οι οποίοι εκδότες προωθούν τον κ. Ρουσόπουλο αντιστρόφως και πηγαίνει δηλαδή μία τέτοια κυκλική κίνηση.



Ότι με υμέτερους δημοσιογράφους οι οποίοι επίσης τροφοδοτούνται από εσάς, με προνομιακές ειδήσεις και με όλα αυτά τα πράγματα, δε θέλω να το επαναλάβω γιατί είναι μια συζήτηση που έχει γίνει πάρα πολύ, θα μπορώ να μιλάω επί 20 λεπτά τι έχει καταγγελθεί στη συγκεκριμένη αυτή περίπτωση. 



Και το λέω αυτό για το εξής: Ο κ. Δημήτρης Ρίζος, ο οποίος είναι ένας εκδότης που νομίζω ουδείς μπορεί να τον κατηγορήσει ότι δεν πρόσκειται στη Νέα Δημοκρατία, της συμπολιτεύσεως να το πω έτσι, σε μία συμπολιτευόμενη εφημερίδα, σας έχει κατ’ επανάληψη κατηγορήσει για την ύπαρξη αυτού του συστήματος Ρουσόπουλου.



Άρα δεν είναι μία κατηγορία απ’ το ΠΑΣΟΚ που θα μου πείτε ότι είναι το ΠΑΣΟΚ το οποίο με κατηγορεί. Και σας έχει επίσης κατηγορήσει ότι το σύστημα Ρουσόπουλου αυτό έχει απομονώσει τον Πρωθυπουργό και ότι όλη η ενημέρωση που έχει ο Πρωθυπουργός, η πληροφόρηση για τα πράγματα, η αντίληψη των πραγμάτων, περνάει μέσα απ’ αυτό το σύστημα Ρουσόπουλου, το οποίο υπήρχε, υπάρχει και δεν ξέρω. 



Θέλω να μου απαντήσετε σε αυτό για να συνεχίσω τη συζήτησή μου.

Θ. ΡΟΥΣΟΠΟΥΛΟΣ: Εις επίρρωση αυτού που λέγεται ως κατηγορία, ότι δηλαδή απ’ την κρατική διαφήμιση που υποτίθεται διανέμεται με δικές μου εντολές, θα σας πω τι ακριβώς συμβαίνει, στον πίνακα που δημοσίευσε τις προάλλες το «ΠΟΝΤΙΚΙ» βλέπω ότι η πρώτη εφημερίδα σε κρατική διαφήμιση είναι η «CITY PRESS» του κ. Κύρτσου. 

Έχετε την εντύπωση ότι ο κ. Κύρτσος με στηρίζει ή με επικρίνει για να μην πω κάποια πιο βαριά κουβέντα κ. Πρετεντέρη; 

Γ. ΠΡΕΤΕΝΤΕΡΗΣ: Δεν γνωρίζω. 

Θ. ΡΟΥΣΟΠΟΥΛΟΣ: Κύριε Πρετεντέρη είναι ένας μύθος. Η υπόθεση κρατική διαφήμιση.

Γ. ΠΡΕΤΕΝΤΕΡΗΣ: Ποια απ’ τα δύο είναι μύθοι, το σύστημα Ρουσόπουλου ή η κρατική διαφήμιση;

Θ. ΡΟΥΣΟΠΟΥΛΟΣ: Και το σύστημα Ρουσόπουλου και η υπόθεση κρατική διαφήμιση σε ό,τι με αφορά. Ποιος είναι ο μύθος; Δεν έχει καμία αρμοδιότητα ο Υπουργός Επικρατείας για να μοιράσει κρατική διαφήμιση. Η κρατική διαφήμιση διανέμεται με τον εξής τρόπο. Στα Υπουργεία, στους Οργανισμούς που υπάγονται στα Υπουργεία και στους φορείς, είναι η απόλυτη ευθύνη για τη διανομή της κρατικής διαφήμισης.

Δηλαδή τα Υπουργεία ή οι φορείς ή οι οργανισμοί που υπάγονται, κάνουν ένα διαγωνισμό, αναθέτουν σε μια διαφημιστική εταιρεία και εν συνεχεία κατανέμουν την κρατική διαφήμιση κατά πως κρίνουν οι διαφημιστικές εταιρείες σε συνεργασία με το Υπουργείο ή τον φορέα που έχει κάνει το διαγωνισμό.

Ουδεμία ανάμειξη επίσημη ή ανεπίσημη ως αρμοδιότητα υπάρχει στο πρόσωπο το δικό μου. 

Γ. ΠΡΕΤΕΝΤΕΡΗΣ: Και θέλετε να μου πείτε ότι αν ο Υπουργός Επικρατείας, δεξί χέρι του Πρωθυπουργού, πάρει τον διοικητή του ΟΠΑΠ και του πει στο φίλο μας τον τάδε να του δώσουμε το κάτι τις, δεν θα το κάνει; 

Θ. ΡΟΥΣΟΠΟΥΛΟΣ: Βεβαίως θα το κάνει. Σημασία έχει αν το έκανε όμως. Εγώ σας λέω ότι δεν το έκανε. Και θα ήταν αστείο να πω, ρωτήστε τον κ. Μαρτιγόπουλο της COSMOTE αν επικοινωνήσαμε ποτέ. Ούτε ένα τηλέφωνο. Και λέω την COSMOTE.
Γ. ΠΡΕΤΕΝΤΕΡΗΣ: Ο κ. Μαρτιγόπουλος είχε διοριστεί επί ΠΑΣΟΚ. 

Θ. ΡΟΥΣΟΠΟΥΛΟΣ: Έμεινε πάρα πολλά χρόνια. Και λέω την COSMOTE γιατί είναι μεγάλος διαφημιζόμενος και χρησιμοποιήθηκε απ’ τον αρχηγό του ΛΑΟΣ το όνομα της COSMOTE. 
Κύριε Πρετεντέρη, το μόνο που έκανα σε ότι αφορά την κρατική διαφήμιση, είναι η αρμοδιότητα που έχω από ένα διάταγμα του 1997 να υπογράφω εγκρίνοντας το ποσό και όχι το που θα πάνε τα χρήματα. Έρχεται δηλαδή το Υπουργείο Οικονομικών, η Κοινωνία της Πληροφορίας, 1 εκατ. ευρώ διαφήμιση για την Κοινωνία της Πληροφορίας.

Εγκρίνεται υπό τον όρο, αυτό ήταν που υπέγραφα, ότι το 30% θα πάει σε μέσα της επαρχίας. Για να είμαι συνεπής σε ένα Π.Δ. του ’97. Επί κυβερνήσεως Νέας Δημοκρατίας και επί δικής μου υπουργίας σε ότι αφορά τον Τύπο, στην επαρχία πήγαινε το 30%. Επί ΠΑΣΟΚ είχε φτάσει το 23, 24% μάξιμουμ.

Δεύτερο και κυριότερο και κλείνω με το θέμα αυτό γιατί σας είπα ότι είναι ένας πολύ μεγάλος μύθος. Είμαι ο Υπουργός εκείνος ο οποίος από το 2004 δημοσιοποιεί τα κρατικά κονδύλια για τη διαφήμιση. Τα δημοσιοποιεί κ. Πρετεντέρη. Τα έδινα σε όλες τις Ενώσεις και εάν μπείτε στο Internet σήμερα ή αύριο το πρωί, θα διαπιστώσετε ότι στις Γενικές Γραμματείες Επικοινωνίας και Ενημέρωσης και που είχα την τιμή να προΐσταμαι, στο site τους υπάρχει δημόσια η αναφορά της κρατικής διαφήμισης που γίνεται από κάθε φορέα. 

Αντί να τα κρατάω μυστικά στα συρτάρια, τα δημοσιοποίησα. Άλλη αρμοδιότητα δεν είχα και όλα τα υπόλοιπα είναι ένας μεγάλος μύθος.
Γ. ΠΡΕΤΕΝΤΕΡΗΣ: Ξέρετε τι μου κάνει εντύπωση σε αυτό; Ότι οι καταγγελίες περί συστήματος Ρουσόπουλου δεν προέρχονται τόσο από το ΠΑΣΟΚ ή απ’ την αντιπολίτευση.

Θ. ΡΟΥΣΟΠΟΥΛΟΣ: Είχαν γίνει και απ’ το ΠΑΣΟΚ. 

Γ. ΠΡΕΤΕΝΤΕΡΗΣ: Είναι πολύ λιγότερο. Προέρχονται κυρίως…

Θ. ΡΟΥΣΟΠΟΥΛΟΣ: Πριν από λίγους μήνες ο κ. Πάγκαλος έλεγε ότι ελέγχω τις επαρχιακές εφημερίδες στην Αθήνα, όλα τα κανάλια, τους πάντες. Και κατηγορεί στις εφημερίδες ευθέως στελέχη του ΠΑΣΟΚ και δε θα πω ονόματα, αλλά έχουμε ακούσει πολλούς μύθους κ. Πρετεντέρη.

Γ. ΠΡΕΤΕΝΤΕΡΗΣ: Αυτό μας είναι θεμιτό. Η αντιπολίτευση είναι θεμιτό να κατηγορεί την κυβέρνηση. Εδώ έχω σειρά καταγγελιών από στελέχη της Νέας Δημοκρατίας εναντίον σας, έχει μιλήσει ο κ. Τατούλης, έχει μιλήσει ο κ. Δαϊλάκης, έχει μιλήσει ο κ. Γιαννόπουλος. Δεν μπορώ να αναφέρω και όλο τον κατάλογο γιατί είναι πάρα πολλοί. 



Ο κ. Δημήτρης Ρίζος τον οποίο σας τον ανέφερα προηγουμένως, ο οποίος δεν απαντήσατε. Κατηγορούσατε ότι είχατε ένα σύστημα αποκλεισμού του Πρωθυπουργού από τον πραγματικό κόσμο. Οι καταγγελίες δεν προέρχονται τόσο απ’ την αντιπολίτευση. Αυτό είναι το εντυπωσιακό. Η αντιπολίτευση λέει αυτά που πρέπει να λέει η αντιπολίτευση.

Θ. ΡΟΥΣΟΠΟΥΛΟΣ: Ναι κ. Πρετεντέρη, δεν κάνετε λάθος διαπίστωση. Υπάρχει και απ’ την αντιπολίτευση, αλλά δεν κάνετε λάθος διαπίστωση. Σε ό,τι αφορά το περίφημο σύστημα για την κρατική διαφήμιση σας απάντησα. Μεγάλος μύθος, ουδεμία αρμοδιότητα είχα, ουδέποτε μπορεί να υπάρξει Υπουργός και να πει μου έδωσε εντολή ο Ρουσόπουλος να μοιράσω έτσι τη διαφήμιση. 

Οι Υπουργοί και οι υπηρεσίες στις οποίες προϊστανται ήταν οι κατ’ εξοχήν αρμόδιες. Τελεία και παύλα. Εγώ απλώς έδωσα στη δημοσιότητα με διαφανή τρόπο δηλαδή όλα αυτά τα κονδύλια. 

Γ. ΠΡΕΤΕΝΤΕΡΗΣ: Απλώς κρατάω τη διαβεβαίωσή σας ότι δεν έχετε κινηθεί πλαγίως για να το πετύχετε. 

Θ. ΡΟΥΣΟΠΟΥΛΟΣ: Απολύτως κ. Πρετεντέρη.

Γ. ΠΡΕΤΕΝΤΕΡΗΣ: Το οποίο είναι μόνο διαβεβαίωσή σας. Δεν έχω να αντιπαραθέσω τίποτα σε αυτό.

Θ. ΡΟΥΣΟΠΟΥΛΟΣ: Στην πολιτική κ. Πρετεντέρη δεν έχεις παρά το λόγο σου. Τον λόγο σου έχεις. Και στη ζωή έχεις τον λόγο σου.

Γ. ΠΡΕΤΕΝΤΕΡΗΣ: Απαντήστε μου στο θέμα του συστήματος Ρουσόπουλου.

Θ. ΡΟΥΣΟΠΟΥΛΟΣ: Σε ό,τι αφορά το υπόλοιπο, εάν δηλαδή απέκοπταν με κάποιο τρόπο τον Πρωθυπουργό.

Γ. ΠΡΕΤΕΝΤΕΡΗΣ: Το είπε ευθέως ο κ. Ρίζος, το έγραψε χθες αν δεν απατώμαι.

Θ. ΡΟΥΣΟΠΟΥΛΟΣ: Εγώ δεν θα απαντήσω στον οποιονδήποτε το λέει. Σέβομαι τον εκδότη, το δημοσιογράφο, τον οποιονδήποτε, ακόμα και αν έχει ασκήσει σκληρή κριτική ή δεν έχει περιγράψει όλη την αλήθεια. Γιατί για παράδειγμα αναφέρομαι σε εκδότη Διευθυντή εφημερίδας φίλα προσκείμενη στη Νέα Δημοκρατία, όπου δε δημοσίευσε καθόλου την επιστολή για τα περιουσιακά μου στοιχεία και μόλις το Σάββατο έγραφε ότι ο Ρουσόπουλος απέκτησε 4 βίλες, ένα ψέμα τεράστιο, ενώ ήταν γνωστή η επιστολή μου.

Πάμε στο ότι ο Πρωθυπουργός απεκόπτετο. Είναι δυνατόν κ. Πρετεντέρη να πιστέψει κανένας ότι ένας άνθρωπος ο οποίος είναι ο μακροβιότερος αρχηγός της Νέας Δημοκρατίας, είναι 12 χρόνια αρχηγός ο Καραμανλής, ο οποίος έχει περάσει δια πυρός και σιδήρου, εξελέγη από το 1989 πολλές φορές βουλευτής, ο οποίος είναι Πρωθυπουργός για δεύτερη θητεία, αποκόπτεται από έναν συνεργάτη του;

Δηλαδή τι ακριβώς έκανα; Έμπαινα το πρωί στη Ραφήνα και του έκλεβα τις εφημερίδες και δε διάβαζε; Τι ακριβώς έκανα; Του παρουσίαζα μια άλλη πραγματικότητα; Κύριε Πρετεντέρη να σας πω κάτι που έκανα και το οποίο αφορά εμένα και δίνει δείγμα για το πώς χειρίστηκα όλα αυτά τα χρόνια τα 8 χρόνια δίπλα στον Καραμανλή τα θέματα της επικαιρότητας ή όχι;

Του έλεγα πρώτα απ’ όλα αυτά που αφορούν εμένα και είναι αρνητικά. Επήγα σας είπα στην αρχή και δεν με ρωτήσατε, επήγα πριν από ενάμιση μήνα και του υπέβαλα παραίτηση. Το ίδιο έκανα και την ημέρα που έγινε η διαγραφή του κ. Δαϊλάκη, λέγοντας ότι δεν θεωρώ ότι αντέχω το ιστορικό βάρος στην πλάτη μου να πάει η χώρα ή η παράταξη σε εκλογές, εάν βγει ένας βουλευτής και διαγραφεί αύριο-μεθαύριο εξαιτίας μου. 

Γ. ΠΡΕΤΕΝΤΕΡΗΣ: Το άκουσα που το είπατε και σας ρώτησα αν θυμάστε και εσείς ότι αυτό μου δημιουργεί προβλήματα για το πώς αντιλαμβάνεται την κατάσταση ο Πρωθυπουργός. 

Θ. ΡΟΥΣΟΠΟΥΛΟΣ: Ναι, μου το είπατε και διαφώνησα μαζί σας. Ο Πρωθυπουργός είναι εκείνος ο οποίος κρίνει στην κατάλληλη στιγμή. Και επήγα μία βδομάδα πριν την προανακριτική και του εδήλωσα ότι η απόφασή μου είναι ασχέτως αποτελέσματος ψηφοφορίας προανακριτικής, είτε παραπεμφθώ, είτε όχι, να παραιτηθώ και να φύγω και να υπερασπιστώ τον εαυτό μου. 

Είναι δυνατόν να πιστεύει κανένας ότι ένας Πρωθυπουργός της χώρας μπορεί να εγκλωβίζεται από ένα πρόσωπο και να μην αντιλαμβάνεται τα πράγματα γύρω του; Και εν πάση περιπτώσει, από πού φαίνεται ότι δεν αντιλαμβάνεται ο Καραμανλής τα πράγματα γύρω του; Ποια είναι η ενέργεια την οποία έκανε ή δεν έκανε ώστε να μην αντιλαμβάνεται τι συμβαίνει στη χώρα; 

Γ. ΠΡΕΤΕΝΤΕΡΗΣ: Σας περιέγραψα την ιστορία της ΔΕΘ. Αλλά δε θελήσατε να το πάρετε υπόψη σας. Σας είπα ότι στη ΔΕΘ…

Θ. ΡΟΥΣΟΠΟΥΛΟΣ: Αντιλαμβάνομαι τη δική σας άποψη, τη σέβομαι.

Γ. ΠΡΕΤΕΝΤΕΡΗΣ: Προφανώς. Δεν είναι υποχρεωτικό να συμφωνεί μαζί μου ο Πρωθυπουργός. 

Θ. ΡΟΥΣΟΠΟΥΛΟΣ: Αλλά δεν είναι και υποχρεωτικό να συμφωνήσω είτε εγώ, είτε ο Πρωθυπουργός. 

Γ. ΠΡΕΤΕΝΤΕΡΗΣ: Λέω όμως, ότι εκ του αποτελέσματος εγώ είχα δίκιο και όχι ο Πρωθυπουργός. Αν κρίνω από το τι συνέβη μετά τη ΔΕΘ. Άρα, ο Πρωθυπουργός στη ΔΕΘ, δεν είναι ότι φταίτε εσείς γι’ αυτό ή ενδεχομένως φταίτε εσείς, εσείς θα μου το πείτε, ο Πρωθυπουργός είχε μία στρεβλή αντίληψη της πραγματικότητας για μια σειρά από υποθέσεις, τις οποίες δεν κατάφερε να φέρει σε πέρας. Ο ίδιος ο Πρωθυπουργός.

Θ. ΡΟΥΣΟΠΟΥΛΟΣ: Ξαναείπα ότι αναφέρθηκα στη δική μου υπόθεση και σας είπα ότι σε ό,τι αφορά τη ΔΕΘ η ερώτηση που με αφορούσε ήταν για θέματα και τρέχοντα της επικαιρότητας κα του Βατοπαιδίου κλπ. Εγώ δεν παραιτήθηκα γι’ αυτή την υπόθεση. Εγώ παραιτήθηκα για να υπερασπιστώ τον εαυτό μου.

Γ. ΠΡΕΤΕΝΤΕΡΗΣ: Για το Βατοπαίδιο όμως. 

Θ. ΡΟΥΣΟΠΟΥΛΟΣ: Παραιτήθηκα γιατί άκουσα μύρια όσα ψεύδη, κατηγορίες, καταγγελίες. Οφείλω κ. Πρετεντέρη εφόσον είμαι στην πολιτική να υπερασπιστώ και να καθαρίσω το όνομά μου απ’ όλους εκείνους τους λασπολόγους, οι οποίοι συστηματικά το λάσπωσαν. Το οφείλω. Πρώτα απ’ όλα στην παράταξη η οποία με τίμησε. 

Στον Κώστα τον Καραμανλή που με τίμησε δίπλα του όλα αυτά τα χρόνια και το οφείλω και στα παιδιά μου και στην οικογένειά μου. Αυτός είναι ο λόγος που παραιτήθηκα κ. Πρετεντέρη, μην έχετε καμία αμφιβολία. 

Γ. ΠΡΕΤΕΝΤΕΡΗΣ: Η τελευταία μου ερώτηση είναι η εξής: Ξέρετε, σας ακούω εδώ και μιάμιση ώρα που είμαστε μαζί, με πολύ βεβαιότητα να υπερασπίζεστε τον εαυτό σας σε όλα αυτά τα πράγματα.

Θ. ΡΟΥΣΟΠΟΥΛΟΣ: Είναι η βεβαιότητα της αλήθειας, επιτρέψτε μου να πω. Ας μη φανεί ως δείγμα εγωισμού ή οίησης. Όταν ξέρεις ότι υπερασπίζεσαι την αλήθεια έχεις και τη βεβαιότητά της.

Γ. ΠΡΕΤΕΝΤΕΡΗΣ: Εγώ λέω με βεβαιότητα υπερασπίζεστε τον εαυτό σας. Έχετε μέσα σας έστω την  επιφύλαξη μήπως κάποια απ’ όλα αυτά δεν ήταν σωστά που κάνατε; Μήπως λειτουργήσατε λάθος; Μήπως π.χ. κινήσεις σας, πράξεις σας, παραλείψεις σας, συνετέλεσαν ώστε να δημιουργηθεί αυτό το ρεύμα αντι-Ρουσόπουλου το οποίο μέσα στη Νέα Δημοκρατία, έξω απ’ τη Νέα Δημοκρατία, στον κόσμο που λέει «να φύγει», όλο αυτό το πράγμα. Έχετε συνεισφέρει σε αυτό ή θεωρείτε ότι εσείς είστε αδικημένος απ’ αυτή την κατάσταση; 

Θ. ΡΟΥΣΟΠΟΥΛΟΣ: Απολύτως έχω συνεισφέρει κ. Πρετεντέρη. Φταίω και εγώ. Θα ήμουν αφελής να πιστέψω ότι δε φταίω και ότι μου φταίνε όλοι οι άλλοι. Επιτρέψτε μου να δώσω ένα παράδειγμα λίγο πιο προσωπικό. Δε σας τηλεφώνησα σχεδόν ποτέ στα 8 χρόνια που είμαι εκπρόσωπος Τύπου και Υπουργός Επικρατείας. Μάλλον όταν ήμουν στην αντιπολίτευση ίσως είχαμε επικοινωνήσει μερικές φορές.

Είναι δική μου ευθύνη ότι δεν επικοινώνησα με έναν από τους βασικούς αρθρογράφους της ελληνικής δημοσιογραφίας για να του πω κάποια πράγματα. Την άποψη της κυβέρνησης, όχι την προσωπική μου άποψη. Αντίστοιχα λάθη θα έκανα σίγουρα και με άλλους ανθρώπους, στους οποίους μπορεί να δημιουργήθηκε η εντύπωση μιας οίησης ή μιας εγωκεντρικής προσέγγισης. 

Δεν τους αδικώ, δεν με αντιπροσωπεύει, δεν έχω αυτές τις λογικές. Αλλά κ. Πρετεντέρη, λάβετε υπόψη σας το εξής: Τα πρώτα 6 χρόνια από το 2000 έως το 2006, η πρωινή σύσκεψη που έκανα με τους συνεργάτες μου ήταν στις 6 το πρωί. Εργαζόμουν 18 με 20 ώρες την ημέρα και από το 2007 και μετά, όταν πια είχα εξαντλήσει όλους τους συνεργάτες μου, η πρωινή μου σύσκεψη ήταν στις 8.30.

Θέλω να πω δηλαδή ότι όλα αυτά τα χρόνια εργαζόμενος κάθε μέρα πάρα πολλές ώρες, απαντούσα σε 70 με 100 τηλεφωνήματα καθημερινώς, έβλεπα πάρα πολλούς ανθρώπους, είχα πολλά θέματα στο κεφάλι μου. Έκανα λάθη οπωσδήποτε και πολλά λάθη. Αλίμονο αν θεωρήσω ότι ήμουν αλάνθαστος. Από μικρά ως μεγαλύτερα. 

Και γι’ αυτά τα λάθη να είστε βέβαιος ότι αναλαμβάνω και το μερίδιο της ευθύνης και κάνω και τη μικρή αναδρομή στο παρελθόν ώστε να μην τα επαναλάβω στο μέλλον.

Γ. ΠΡΕΤΕΝΤΕΡΗΣ: Πέστε μου κάτι, τελικά ο Καραμανλής πλήρωσε τον Ρουσόπουλο ή ο Ρουσόπουλος τον Καραμανλή; 

Θ. ΡΟΥΣΟΠΟΥΛΟΣ: Επειδή σέβομαι απολύτως τον Πρωθυπουργό, αλλά πάνω απ’ όλα σέβομαι τον άνθρωπο, ο άνθρωπος Καραμανλής είναι ένας ξεχωριστός άνθρωπος. Είναι ένας άνθρωπος ο οποίος υπηρετεί τον πατρίδα του με αυτοθυσία που λίγοι την υπηρετούν. 

Γνώρισα πολλούς πολιτικούς στην 20ετή δημοσιογραφική μου πορεία και στην 8ετή πολιτική μου πορεία. Εγώ λυπάμαι εάν με πλήρωσε ο Καραμανλής. Ειλικρινά σας λέω, δεν ήταν καθόλου στις προθέσεις μου. Πιστεύω ότι θα δικαιωθώ και πιστεύω ότι θα δικαιωθεί και η δική του επιλογή στο πρόσωπό μου. Χωρίς να σημαίνει ότι σε καμία περίπτωση επιθυμώ την επιστροφή μου στην κυβέρνηση για να μην εκληφθεί διαφορετικά αυτό το οποίο λέω. 

Πιστεύω όμως ότι απ’ αυτή την πορεία θα αποσυρθώ…

Γ. ΠΡΕΤΕΝΤΕΡΗΣ: Δεν έχετε αποσυρθεί απ’ την πολιτική.

Θ. ΡΟΥΣΟΠΟΥΛΟΣ: Και θα δικαιωθεί… Όχι, δεν έχω αποσυρθεί. Και θα δικαιωθεί και ο ίδιος στην επιλογή που έκανε στο πρόσωπό μου και θα φανούν ένα προς ένα, άρχισα σήμερα μια διαδικασία εξήγησης των πραγμάτων. Θα το κάνω και θα το ξανακάνω, θα το επαναλάβω, θα απαντήσω σε όλα τα ερωτήματα, όποια ερωτήματα τίθενται, όσο σκληρά και αν είναι. 

Είμαι υποχρεωμένος να το κάνω και γιατί είμαι στην πολιτική, αλλά και για τους προσωπικούς ηθικούς λόγους που σας είπα προηγουμένως.

Γ. ΠΡΕΤΕΝΤΕΡΗΣ: Κύριε Ρουσόπουλε σας ευχαριστώ πάρα πολύ γι’ αυτή τη συζήτηση που είχαμε. 

Θ. ΡΟΥΣΟΠΟΥΛΟΣ: Εγώ ευχαριστώ κ. Πρετεντέρη για την ευκαιρία που μου δώσατε να κάνω μια αρχή σε αυτό που σας είπα ότι είναι εξήγηση των πραγμάτων και υπεράσπιση του εαυτού μου.

Γ. ΠΡΕΤΕΝΤΕΡΗΣ: Εδώ θα είμαστε και για το τέλος. 

Θ. ΡΟΥΣΟΠΟΥΛΟΣ: Ευχαριστώ πολύ.

Γ. ΠΡΕΤΕΝΤΕΡΗΣ: Κυρίες και κύριοι, εμείς θα είμαστε μαζί σας την άλλη Δευτέρα. Έως τότε καλή σας νύχτα. 

